Reviu Eksklusif: Xiaomi Mi 5, Spesifikasi HIGH-END Pada Harga MID-RANGE

Untuk mendapatkan sebuah peranti dengan sokongan spesifikasi paling berkuasa di pasaran, ia sudah tentunya memerlukan bajet yang agak besar. Bahkan jelas dapat dilihat dengan trend pada masa ini yang mana pengeluar peranti high-end akan menjual model keluaran mereka dengan harga jualan melebihi RM2,000. Nampaknya kemunculan Xiaomi Mi 5 di pasaran tempatan sudah tentunya mampu menarik perhatian ramai pengguna di luar sana kerana ia merupakan antara peranti terawal yang tampil dengan pemproses paling berkuasa iaitu Qualcomm Snapdragon 820. Apa yang menjadikannya lebih istimewa adalah harga jualannya yang mampu milik iaitu setanding dengan harga jualan kebanyakan peranti mid-range di negara ini.

Panel depan Mi 5 sebenarnya masih mengekalkan rekaan yang dapat dilihat pada Mi 4, tetapi ia telah menerima kemasan yang jauh lebih baik kerana paparan skrin kelihatan seperti tiada bezel apabila berada dalam mod standby. Apabila paparan skrin diaktifkan, sebenarnya masih terdapat bezel pada paparan skrin iaitu lebih kurang 1mm.

Buat pertama kalinya, Mi 5 telah memperlihatkan pembaharuan pada rekaan butang kawalan di bahagian bawah skrin berbanding generasi sebelumnya. Penyediaan butang kawalan jenis capacitive kini telah digantikan dengan butang Home jenis fizikal yang juga berfungsi sebagai pengimbas cap jari.

Walaupun tampil dengan kerangka yang lebih nipis, Xiaomi masih mengekalkan permukaan kamera yang rata pada Mi 5. Lebih menariknya, keupayaan penggambaran juga telah ditingkatkan melalui sokongan kamera 16 Megapiksel yang kini menyokong teknologi penstabilan imej OIS (4-axis) bagi mengatasi masalah kabur.

Kedua-dua sisi kerangka Mi 5 kini tampil dengan rekaan melengkung mirip seperti yang dapat dilihat pada model Mi Note sebelum ini. Lengkungan pada sisi kerangka ini secara tidak langsung memberikan keselesaan apabila digenggam. Tambahan pula sisi kerangka Mi 5 diperbuat daripada logam yang terasa lebih premium.

Sama seperti model Mi 4c yang menjadi peranti pertama Xiaomi yang tampil dengan port USB Type-C, Mi 5 juga mengikuti trend port USB terbaru itu. Bahagian kiri port menempatkan lubang mikrofon dan sebelah kanan pula menempatkan lubang speaker, manakala bahagian atas pula tersedia port audio, port inframerah dan juga lubang mikrofon.

Penampilan lockscreen MIUI 7 tampil ringkas dengan memaparkan ruangan status peranti, sokongan jam digital yang besar di bahagian kiri atas dan juga ikon kamera di sebelah kanan bawah skrin. Bersebelahan dengan jam digital, anda boleh menemui satu ikon kecil yang membantu anda untuk menukarkan imej latar lockscreen dengan lebih mudah dan pantas menggunakan kaedah leretan.

Persembahan homescreen masih kekal sama sahaja seperti versi MIUI sebelum ini di mana kesemua aplikasi diletakkan pada paparan homescreen tanpa sokongan App Drawer. Proses membuat folder terasa begitu mudah kerana anda hanya perlu menyentuh ikon aplikasi selama beberapa saat dan letakkannya di atas aplikasi yang lain. Lebih menariknya, folder itu akan dinamakan secara automatik.

Dengan menggunakan kaedah pinch-in pada paparan skrin, anda boleh mengakses menu tetapan homescreen. Antara menu tetapan yang disediakan adalah pemindahan aplikasi, widgets, imej latar dan juga efek peralihan tetingkap homescreen. Lebih menariknya, anda juga sebenarnya boleh menukar persembahan jam digital standard kepada pelbagai gaya yang lebih unik dan ceria.

Sekiranya anda tidak mahu menggunakan tema standard MIUI 7 pada Mi 5, penampilan antaramuka boleh diubah dengan sangat mudah melalui aplikasi Themes yang disediakan. Berbeza dengan kebanyakan peranti yang menawarkan pilihan tema yang agak terhad, MIUI menawarkan sehingga beratus pilihan yang mana akan menukar keseluruhan penampilan antaramuka peranti.

Pengurusan peranti boleh dilaksanakan dengan lebih mudah kerana ia telah dilengkapi dengan aplikasi pra-pasang yang dikenali sebagai Security. Antara fungsi yang ditawarkan adalah sokongan kata laluan pada aplikasi, pembersihan memori dalaman, pemantauan penggunaan data, senarai hitam kontak, mod penjimatan bateri, anti-virus dan juga kebenaran aplikasi untuk mengakses sistem.

Sokongan port inframerah dan juga aplikasi pra-pasang Mi Remote membolehkan pengguna untuk menjadikan Mi 5 sebagai alat kawalan jauh universal. Ini bermakna anda boleh mengawal pelbagai peralatan eletrik dan juga elektronik termasuklah Mi TV/Mi Box, TV, penghawa dingin, kipas, penerima A/V, pemain DVD, projektor, set satelit dan juga kamera.

Walaupun menyokong teknologi pengecas pantas, prestasi Xiaomi Mi 5 sebenarnya agak jauh ketinggalan berbanding kebanyakan pesaingnya yang juga turut menyokong teknologi tersebut. Ini jelas dapat dilihat melalui masa mengecas penuh yang mengambil masa lebih kurang dua kali ganda berbanding model One Plus 3 dan juga LG G5 yang turut menyokong kapasiti bateri yang sama. Sungguhpun begitu, dari ketahanan bateri, tidak dinafikan lagi Xiaomi Mi 5 adalah yang terbaik jika dibandingkan dengan ketiga-tiga pesaingnya yang lain.

Untuk ujian masa mengecas ini, editor telah menggunakan adapter pengecas pantas yang tersedia dalam pakej pembelian Xiaomi Mi 5 yang menyokong tiga output berbeza iaitu 5V/2A, 9V/1.2A atau 12V/1A. Berdasarkan kepada pengalaman editor sendiri, Xiaomi Mi 5 mengambil masa lebih kurang 1 jam 42 minit untuk mengecas dari 0% hingga 100% dalam keadaan peranti dimatikan. Manakala berikut adalah masa mengecas yang telah diambil untuk mengecas Xiaomi Mi 5 yang masih berbaki 10% dalam tempoh sejam dalam keadaan peranti dihidupkan dalam mod penerbangan.

Untuk pengetahuan anda, Yes 4G merupakan telco tempatan pertama yang menawarkan perkhidmatan VoLTE (Voice over LTE) atau panggilan telefon menggunakan rangkaian 4G LTE berbanding penggunaan rangkaian 2G atau 3G pada telco lain. Sokongan fungsi VoLTE ini bukan sahaja memastikan panggilan berkualiti HD yang jelas dan terang, tetapi masa yang diambil untuk membuat panggilan adalah jauh lebih cepat berbanding panggilan biasa. Xiaomi Mi 5 yang menyokong rangkaian dengan Band 38 dan juga Band 40 ini sememangnya tidak berhadapan sebarang isu untuk menyokong kad SIM Yes 4G dan secara tidak langsung membolehkan anda untuk menggunakan perkhidmatan VoLTE.

Editor: Xiaomi Mi 5 tidak berhadapan dengan sebarang isu untuk menyokong fungsi VoLTE pertama yang ditawarkan di negara ini melalui kad SIM Yes 4G. Ini jelas dapat dilihat melalui ikon VoLTE yang dipaparkan pada status bar bersebelahan dengan ikon bateri yang mana mengesahkan sokongan fungsi panggilan yang boleh dibuat melalui sambungan rangkaian 4G LTE. Untuk pengetahuan pembaca, sekiranya peranti yang digunakan tidak menyokong kad SIM Yes 4G dengan sokongan VoLTE, ikon tersebut tidak akan dipaparkan atau peranti itu langsung tidak dapat menyokong kad SIM itu dengan hanya memaparkan ‘NO SERVICE’ ataupun ‘EMERGENCY CALL’.

Editor: Sebagaimana yang telah diterangkan sebelum ini, panggilan yang dibuat dengan sokongan fungsi VoLTE (Voice over LTE) bukan sahaja menjanjikan kualiti audio HD, tetapi proses membuat panggilan atau menerima panggilan juga adalah jauh lebih pantas berbanding panggilan yang dibuat tanpa sokongan VoLTE atau panggilan 2G/3G. Untuk menguji sendiri kepantasan VoLTE pada Xiaomi Mi 5, editor telah menggunakan kad SIM Yes 4G dan juga kad SIM Maxis. Berdasarkan kepada jadual berikut, jelas dapat dilihat kepantasan panggilan yang dibuat menggunakan fungsi VoLTE berbanding panggilan konvensional menggunakan rangkaian 2G ataupun 3G.

Editor: Berdasarkan kepada ujian kepantasan Internet yang telah dilakukan, jelas dapat dilihat bahawa kepantasan Internet sedikit pun tidak terganggu walaupun ketika anda sedang membuat panggilan keluar. Ini kerana panggilan VoLTE yang dibuat tidak akan menyebabkan rangkaian Internet anda berubah dari 4G ke 2G atau 3G. Sememangnya panggilan VoLTE ini adalah sangat praktikal dan penting bagi memastikan tiada gangguan rangkaian terutamanya ketika anda sedang memuat turun fail yang besar atau mungkin juga ketika anda sedang memainkan permainan HD yang memerlukan sambungan pantas.

Aspek penggambaran juga turut dititik beratkan pada Xiaomi Mi 5 kerana ia dilengkapi dengan lensa utama beresolusi 16 Megapiksel dengan pelbagai sokongan penggambaran seperti fokus pantas PDAF (Phase Detection Auto Focus), Dual LED Flash dan juga teknologi Penstabilan Imej Optikal (OIS) 4-axis. Bahkan ia juga turut dilengkapi dengan pelbagai mod penggambaran menarik. Manakala lensa depan Xiaomi Mi 5 juga tidak mengecewakan walaupun hanya menyokong resolusi sebesar 4 Megapiksel sahaja, ini kerana ia menyokong saiz piksel yang agak besar iaitu 2 µm (mikron) dengan sokongan Aperture f/2.0.

Teknologi Penstabilan Imej Optikal (OIS) pada Xiaomi Mi 5 sememangnya sangat istimewa kerana ia merupakan peranti pertama di pasaran yang menampilkan sokongan teknologi 4-axis bagi mengatasi isu goncangan pada imej ketika anda ingin mengambil gambar. Ini secara tidak langsung memastikan hasil gambar yang lebih jelas dan terang. Walau bagaimanapun, agak mengecewakan kerana teknologi OIS 4-axis ini hanya berfungsi dalam mod pengambilan gambar sahaja dan ia tidak menyokong mod rakaman video. Bahkan berdasarkan kualiti gambar dan juga rakaman video, Xiaomi Mi 5 sebenarnya masih belum boleh menandingi kualiti peranti yang menyokong kombinasi penstabilan imej OIS dan juga EIS (Electronic Image Stabilization) seperti yang dapat dilihat pada Samsung Galaxy S7 dan S7 edge.

Xiaomi Mi 5 turut menawarkan beberapa pilihan mod kamera yang menarik untuk dicuba dan ada di antara mod tersebut tidak tersedia pada peranti lain di pasaran.

Info: Hasil gambar yang diambil akan sentiasa berada sudut yang tegak walaupun peranti dipegang pada sudut yang senget kerana gambar akan dipotong secara automatik. Sebagai rujukan, hasil gambar asli 16 Megapiksel yang berukuran 4608 x 3456 piksel akan dipotong menjadi 3264 x 2448 piksel atau bersamaan dengan 8 Megapiksel sahaja.

Info: Apabila anda mengambil gambar di dalam persekitaran yang kurang cahaya, pengaktifan mod HHT atau Hand Held Twilight akan menjadikan hasil gambar kelihatan lebih terang dengan kejituan warna yang lebih baik. Walau bagaimanapun, tetapan Exposure time dan juga ISO masih dikekalkan sama seperti mod auto.

Info: Mod Tilt-shift membolehkan anda mendapatkan hasil gambar dengan efek miniature. Objek yang berada dalam lingkungan fokus akan kelihatan jelas dan bahagian lain akan kelihatan kabur sekaligus memberikan efek yang sangat dramatik. Lebih menariknya, anda boleh melaras saiz fokus dan efek juga boleh digunakan dalam mod menegak atau melintang.

Info: Tanpa perlu menggunakan sebarang peralatan atau lensa tambahan, anda kini boleh menggunakan efek Fish eye melalui mod khas pra-pasang yang disediakan. Mod ini sememangnya sangat sesuai untuk anda yang gemar mengambil gambar dengan efek unik untuk dikongsikan ke laman sosial popular seperti Instagram ataupun Facebook.


Predator Helios 700 Ditawarkan Pada Harga RM17,999 – Prestasi Dipertingkatkan Dengan Keyboard Signature HyperDrift!

Buat kaki-kaki game tempatan, ini adalah berita baik buat anda! Predator ada gaming laptop baharu lagi, lebih stabil dan lebih power, dikenali sebagai Predator Helios 700.

Gaming laptop hebat bersaiz 17.3 inci 144Hz IPS ini dijual pada harga RM17,999 mulai sekarang, anda boleh beli melalui laman rasmi Acer dan penjual sah Acer di seluruh negara.

Harga tersebut adalah tanda spesifikasi yang sangat berkuasa, dihadirkan dengan Intel® Core™ i9 Gen ke-9 dan kad grafik NVIDIA® GeForce® RTX 2080 bersama 8GB GDDR6 VRAM dan 32GB DDR4 RAM (boleh dinaik taraf sehingga 64GB dan 1TB PCIe NVMe SSD (2 x 512GB) dalam konfigurasi RAID0).

Terdapat ciri menarik yang disertakan iaitu HyperDrift, sebuah papan kekunci signatur yang boleh digelongsor ke hadapan bagi memaksimakan sistem penyejukan komputer riba ini. Menurut Acer, Kipas 3D Berkembar Aeroblade™ Gen ke-4 turut dilengkapi bagi memaksimum aliran udara sehingga 18.9%, serta meminimumkan bunyi melalui 59 bilah besi bionik ultra nipis (0.1mm) yang direka khas.

Predator Helios 700 juga membolehkan pemain untuk melakukan overclock dengan mudah, hanya menekan kunci Turbo dan/atau sliding out papan kekunci HyperDrift. Papan kekunci didatangkan dengan empat mode prestasi: Normal dan Fast pada papan kekunci mode bersambung (docked), serta Boosted dan Extreme ketika mode papan kekunci tidak disambung (undocked).

Reviu Eksklusif: Puas Sangat Ke Main Game Guna Acer Predator Triton 500?


TV coocaa pendamping mantap AFF Suzuki Cup 2020

HANOI, Vietnam, 27 Mei 2021 /PRNewswire/ — Dalam pasaran Asia Tenggara, coocaa menjadi jenama TV yang berkembang paling pesat dengan kedudukan No. 1 dalam penjualan perkakas rumah pada sambutan ulang tahun Lazada 2021. Jualannya meningkat sebanyak 720% berbanding tempoh yang sama pada tahun lalu di Vietnam. Bagi menghargai sokongan pengguna di Asia Tenggara, coocaa menandatangani perjanjian pendamping bersama AFF Suzuki Cup 2020 dan memperhebatkan persaingan untuk pasukan-pasukan yang mengambil bahagian dalam perlawanan ini. coocaa akan mengadakan kempen khas bersama peminat untuk menceriakan dan meraikan kemenangan di setiap perlawanan pasukan bola sepak pada musim ini.

TV Coocaa pendamping mantap AFF Suzuki Cup 2020

Menurut wakil daripada pengeluar TV ini, bola sepak sebagai sukan raja-raja memberi inspirasi kepada ramai orang serta banyak bidang. Melihatkan semarak dan kegigihan setiap pemain, setiap perlawanan hampir menyerupai falsafah jenamanya. coocaa mengambil inspirasi tersebut untuk mengatasi keterbatasan teknologi bagi mencipta produk yang paling sempurna dan menyediakan pengalaman pengguna yang terbaik.

Pasukan jurutera dan pereka coocaa sentiasa meneliti dan mencipta bagi mengeluarkan produk berkualiti tinggi. Hal ini agak serupa dengan saat-saat kerja keras yang dilakukan oleh pemain bagi mencipta detik-detik hebat di padang bola sepak. Dengan kata lain, coocaa meluangkan masa selama 3 tahun membangunkan barisan S6G Pro Max TV.

Siri TV ini dianggap sebagai sebahagian daripada kempen untuk mengiringi AFF Suzuki Cup 2020 yang dilancarkan pada 6 Jun. Reka bentuk standard, banyak ciri moden, S6G Pro Max menyasarkan generasi emas Asia Tenggara yang berminat dengan teknologi dan mempunyai minat khusus terhadap sukan bola sepak.

Dengan mengiringi AFF Suzuki Cup 2020, coocaa berharap dapat membawa detik-detik yang menggemparkan kepada peminat bola sepak umumnya dan peminat bola sepak khususnya. Untuk bersiap sedia menghadapi perlawanan yang paling berprestij di rantau ini, setiap pemain dan pasukan perlu berusaha untuk memperbaiki diri sendiri yang juga merupakan semangat yang dikejar oleh coocaa apabila membangunkan produk bagi membawa pengalaman terbaik kepada pemain.

FB coocaa: https://business.facebook.com/coocaa2006Laman sesawang coocaa: https://www.skyworth.net/coocaa.html

TV coocaa – TV Pintar Rasmi AFF Suzuki Cup Nikmati #cooLife bersama coocaa.

Keywords:  Computer/Electronics Consumer Electronics Sporting Events Sports Licensing/marketing agreements


Razer Lancar Razer Viper Ultimate – Pamer Prestasi Memukau Dengan Suis Optikal!

Jenama gaming terkemuka, Razer kini telah melancarkan tetikus tanpa wayar yang dikenali sebagai Razer Viper Ultimate bagi kawalan gaming lebih baik. Ia turut dihadirkan dengan suis optikal yang mampu mengesan input dalam masa 0.2 ms telah diuji 70 juta kali.

Prestasi tetikus ini memang terbaik apabila ia mempunyai tahap kejituan 20,000 DPI dan mampu mengesan pecutan sehingga 650 inci sesaat. Ekoran daripada teknologi Hyperspeed, menyebabkan tetikus ini lebih pantas sebanyak 25% berbanding tetikus yang lain.

Ia turut menerima sokongan Razer Chroma dan Synapse. Bagi membolehkan kawalan lebih mudah, sebanyak 8 butang makro dihadirkan di dalam permainan MMORPG. Ia juga mampu bertahan lama apabila menerusi sekali cas, ia mampu bertahan sehingga 70 jam.

Tetikus ini bakal dijual pada harga $130 (kira -kira RM544).


Reviu Eksklusif: Ciri² Menarik ASUS ZenFone 4 Max Pro

HARGA: RM 1,099 (kini RM 699)

ASUS ZenFone 4 Max Pro sememangnya boleh dikatakan satu penambahbaikan yang sangat baik jika dibandingkan dengan generasi sebelumnya. Malah ia boleh dikatakan menawarkan sokongan spesifikasi yang agak baik bagi memenuhi keperluan asas pengguna serta mengikuti trend pasaran semasa.

Ini dapat dilihat melalui sokongan skrin yang besar, kamera dwi lensa, lampu cahaya lembut untuk lensa depan dan juga menyokong kapasiti bateri yang sangat besar mencecah sehingga 5000mAh. Tidak keterlaluan jika kami mengatakan bahawa ia merupakan antara peranti serba lengkap yang paling berbaloi untuk dimiliki pada segmen harga jualan yang setara dengannya…

Setiap kali model terbaru diperkenalkan, kebanyakan pembaca di luar sana sudah tentunya akan membandingkan spesifikasi model terbaru dengan generasi sebelumnya. Jadi bagi memudahkan anda untuk melihat sendiri perbezaannya, kami sediakan jaduak spesifikasi antara ASUS ZenFone 4 Max Pro (ZC554KL) dengan ASUS ZenFone 3 Max (ZC553KL).

Perkara pertama yang dapat dilihat pada ZenFone 4 Max Pro adalah kedudukan lubang earpiece tidak terletak di tengah-tengah bezel, tetapi ia sedikit ke atas.

Berbeza dengan sebelum ini, sebelah kanan telah menempatkan lensa depan dengan resolusi 2x ganda berbanding generasi sebelumnya serta sebuah LED Flash. Manakala sebelah kirinya pula boleh ditemui sensor dan juga lampu LED notifikasi.

Rekaan butang kawalan jenis sentuhan kapasitif pada ZenFone 3 Max kini telah diperbaharui rekaannya pada ZenFone 4 Max Pro dengan sokongan butang Home yang juga turut menempatkan sensor pengimbas cap jari.

Ini berbeza dengan generasi sebelumnya yang menempatkan sensor pengimbas cap jari pada bahagian panel belakang. Bahkan sama seperti ZenFone 3 Max, butang Back dan Recent Apps tidak memiliki nyalaan lampu LED.

Walaupun memiliki saiz skrin yang sama seperti generasi sebelumnya iaitu berukuran 5.5 inci, agak mengecewakan kerana ZenFone 4 Max Pro hanya menyokong paparan beresolusi 1280 x 720 piksel sahaja. Ini bermakna ia hanya menyokong kepadatan piksel setakat 267ppi sahaja jika dibandingkan dengan ZenFone 3 Max yang mencecah sehingga 401ppi.

Pada pendapat kami, paparan 720p pada masa kini adalah kurang relevan kerana kebanyakan peranti telahpun dilengkapi dengan paparan HD Penuh 1080p.

Anda tidak begitu menggemari peranti dengan sokongan slot kad hibrid?! Kini dengan ZenFone 4 Max Pro, ia dilengkapi dengan tiga slot kad berasingan dan ini membolehkan anda menggunakan dua kad nanoSIM serta satu kad microSD secara serentak.

Ini merupakan penambahbaikan yang positif berbanding penggunaan slot kad hibrid pada ZenFone 3 Max sebelum ini. Untuk mengakses slot kad ini, anda perlu menggunakan pin slot yang tersedia dalam pakej pembelian.

Sama seperti ZenFone 3 Max, ZenFone 4 Max Pro masih mengekalkan penggunaan port microUSB. Namun begitu, rekaan bahagian bawah kerangka ZenFone 4 Max Pro kini kelihatan lebih simetri kerana lubang speaker berkualiti mono (kanan) dan juga lubang mikrofon (kiri) tampil dengan rekaan yang sama.

Jika dibandingkan rekaan gril antara kedua-dua generasi ini, editor merasakan penampilan ZenFone 4 Max Pro adalah lebih menarik.

Penambahbaikan paling ketara dapat dilihat pada ZenFone 4 Max Pro berbanding generasi sebelum ini adalah sokongan dwi lensa yang menjadi trend kebanyakan pengeluar pada masa kini.

Lensa utama yang beresolusi 16 Megapiksel menyokong mod rakaman dengan sudut normal, manakala lensa kedua beresolusi 5 Megapiksel pula membolehkan anda untuk mengakses mod rakaman bersudut luas sehingga 120˚. Selain itu, ia hanya dilengkapi dengan satu LED Flash dan tiada lagi teknologi fokus laser seperti yang ditawarkan pada ZenFone 3 Max.

ASUS ZenFone 4 Max Pro yang dioperasikan dengan Android 7.1.1 Nougat ini telah menggunakan antaramuka terbaru yang diperkenalkan oleh ASUS iaitu ZenUI 4.0.

Jika sebelum ini ramai di antara pengguna kurang menggemari antaramuka ZenUI kerana ia sering didatangkan dengan aplikasi pra-pasang yang tidak diperlukan (bloatware), tetapi ZenUI 4.0 kini tampil dengan paparan antaramuka yang lebih mirip seperti antaramuka Android yang asal tanpa lambakan aplikasi pra-pasang.

Sebagaimana yang anda sedia maklum, ciri-ciri paling utama yang diketengahkan pada model ASUS ZenFone 4 Max Pro ini adalah sokongan bateri dengan kapasiti yang sangat besar. Jika generasi sebelum ini hanya menyokong bateri berkapasiti 4100mAh, ZenFone 4 Max Pro kini menerima penambahan kapasiti bateri sebanyak 900mAh berbanding ZenFone 3 Max kepada 5000mAh.

Tidak cukup dengan itu, ASUS turut menawarkan aplikasi pra-pasang eksklusif yang dikenali sebagai PowerMaster bagi memudahkan pengguna untuk menentukan sendiri tahap penjimatan bateri berdasarkan pelbagai menu yang disediakan seperti pilihan penjimatan bateri, mod bateri dan banyak lagi.

Trend kamera utama dwi lensa juga turut diperkenalkan pada ZenFone 4 Max Pro dengan penyediaan lensa pertama beresolusi 16 Megapiksel dengan aperture f/2.0 untuk hasil gambar yang lebih terang dan jelas.

Manakala lensa kedua pula beresolusi 5 Megapiksel ini membolehkan anda mengambil gambar dengan sudut yang lebih luas mencecah sehingga 120°, sesuai untuk mengambil gambar pemandangan mahupun gambar berkumpulan terutamanya di dalam ruang yang agak terhad.

Walaupun siri ‘ZenFone Max’ lebih menjurus kepada aspek sokongan kapasiti bateri yang besar, ASUS sebenarnya tidak mengabaikan populariti trend swafoto pada ZenFone 4 Max Pro.

Ini dapat dilihat melalui sokongan lensa depan beresolusi 16 Megapiksel dengan aperture f/2.0, dan apa yang lebih menariknya ia turut disediakan dengan Softlight LED Flash bagi memastikan kualiti swafoto yang terbaik dalam persekitaran gelap.

Apa yang membuatkan siri ‘ZenFone Max’ lebih istimewa berbanding siri lain adalah sokongan teknologi ‘Reverse Charging’. Ini bermaksud dengan kapasiti bateri yang sangat besar mencecah sehingga 5000mAh, anda mampu menggunakan ZenFone 4 Max Pro ini untuk mengecas peranti lain.

Bagi memudahkan anda memahaminya, ASUS ZenFone 4 Max Pro sebenarnya mampu dijadikan sebagai Power Bank apabila anda memerlukannya. Proses ini boleh dilaksanakan dengan bantuan adapter USB OTG yang ada disediakan dalam pakej pembelian ZenFone 4 Max Pro.

Bagi melihat sendiri keupayaan dan prestasi ASUS ZenFone 4 Max Pro, kami telah memilih dua model yang dijual dalam kategori harga yang setanding iaitu Honor 6X dan juga Nokia 6.

Beberapa jenis ujian berbeza akan dijalankan seperti ujian benchmark, kepantasan pengambilan gambar, kekuatan audio dan juga bateri.

Ulasan: ASUS ZenFone 4 Max Pro dan juga Nokia 6 menyokong pemproses yang setanding iaitu Qualcomm Snapdragon 430, dan disebabkan oleh itulah ia menyokong prestasi yang hampir sama sahaja. Namun begitu, ternyata sokongan pemproses HiSilikon Kirin 655 pada Honor 6X dilihat lebih berkuasa apabila ia mendominasi hampir keseluruhan ujian benchmark yang dijalankan.

Ulasan: Berdasarkan kepada jadual ujian kepantasan kamera berikut, jelas dapat dilihat bahawa pengambilan gambar menggunakan ASUS ZenFone 4 Max Pro agak perlahan jika dibandingkan dengan Honor 6X dan juga Nokia 6. Apa yang agak mengecewakan adalah masa yang diambil untuk menangkap gambar menggunakan mod HDR yang terlalu lama iaitu mencecah sehingga 6 saat untuk diproses.

Ulasan: Antara ketiga-tiga model ini, hanya model Nokia 6 sahaja yang hadir dengan sokongan dua speaker berkualiti stereo. Manakala ASUS ZenFone 4 Max Pro dan Honor 6X hanya menyokong satu speaker berkualiti mono. Berdasarkan kepada ujian yang dibuat, kualiti bunyi apabila menggunakan headphone pada ASUS ZenFone 4 Max Pro adalah agak rendah berbanding pesaingnya, tetapi kekuatan speakernya pula jauh lebih baik berbanding Nokia 6 yang menyokong speaker berkualiti stereo.

Ulasan: Walaupun hadir dengan kapasiti bateri yang lebih besar, ZenFone 4 Max Pro masih menyokong adapter pengecas dengan output 5V2A sama seperti generasi sebelumnya. Berdasarkan ujian mengecas penuh yang dijalankan, masa mengecas yang diambil boleh dikatakan jauh lebih pantas jika dibandingkan dengan masa mengecas yang diambil oleh Honor 6X dan Nokia 6 yang menyokong kapasiti bateri yang jauh lebih kecil.


Mario Party Superstar Bakal Dilancarkan Pada 29 Oktober ini!!!

Nitendo terus merancakkan dunia gaming apabila memperkenalkan Mario Party Superstar yang bakal dilancarkan pada 29 Oktober.

Permainan ini akan dikeluarkan baig Nitendo Switch. Menariknya, permainan ini hadir dengan 5 peringkat klasik dan 100 Permainan mini klasik.

Pastinya ramai yang tidak sabar kan?? Jadi, sama -sama kita nantikan ketika ia dilancarkan kelak.


ASUS ZenFone Live (L1) Mula Dijual Akhir Bulan Jun 2018 – Berharga RM399

Minggu depan kami baru sahaja beritahu bahawa ASUS Malaysia akan membawa masuk ZenFone Live (L1) ke pasaran tempatan. Berita ini mendapat kepastian daripada ASUS, di mana peminat boleh mendapatkannya pada akhir bulan Jun ini dengan tawaran harga RM399!

ZenFone Live (L1) hadir dengan dua pilihan warna iaitu Midnight Black dan Shimmer Gold, rekaan yang moden dan skrin 5.5 inci tambahan lagi mesra harga sangat sesuai untuk pengguna yang inginkan peranti kedua, atau pemula.

ASUS ZenFone Live (L1) Berharga Dibawah RM400 Akan Mula Dijual Di Malaysia Tidak Lama Lagi


Jadi Orang Pertama Yang Memiliki Telefon Pintar Swafoto Neffos C7

Sebelum ini eRing ada berkongsi mengenai peranti swafoto terbaru model Neffos iaitu C7 yang akan dijual di pasaran tempatan bermula 5 Februari 2018.

Neffos C7 menampilkan paparan skrin berukuran 5.5 inci dengan paparan HD IPS, dikuasakan dengan pemproses lapan teras dari MediaTek MT6750, dan juga pengimbas cap jari yang sangat pantas pada panel belakangnya. Pengalaman penggambaran utamanya tampil dengan sokongan lensa beresolusi 13 Megapiksel.

Untuk 50 pelanggan pertama yang membeli Neffos C7 di Lazada akan mendapat TP-Link Smart Wi-Fi Lightbulb secara percuma bernilai RM149. Telefon pintar ini didatangkan dalam dua pilihan warna iaitu Cloudy Gray dan Sunrise Gold.

Selain itu, Pantone® mengumumkan Warna Tahun 2018 adalah Ultra Violet. Dengan pengumuman ini, Neffos berhasrat untuk memantapkan gaya trailblazing dan berfikir ke hadapan serta berkongsi mengenai dunia fesyen kepada pengguna pada Tahun Baru 2018 ini.


Huawei nova 3 Bakal Dilancarkan Julai Ini

Siri Huawei nova yang lebih memfokuskan pada golongan muda-mudi, kini akan bertambah satu lagi ahli baharu iaitu nova 3 pada bulan Julai nanti. Baru-baru ini laman weibo telah pun mendedahkan satu video yang dibintangi oleh Duta Antarabangsa Huawei nova Terkini Jackson Yee (易烊千玺), seorang penyanyi, penari dan pelakon yang sangat terkenal.

Melalui gambar yang tertiris di weibo, jelas memperlihatkan model terkini nova 3 hadir dengan dwi-kamera utama, LED flash serta pengimbas cap jari dengan penggunaan warna yang lebih moden dan muda. Tambahan lagi, ada khabar angin mengatakan nova 3 bakal menyokong pemproses Kirin 710 yang lebih berkuasa.

Adakah spesifikasi begitu berkuasa akan diletakkan pada badan nova 3? Kita nantikan pelancaran seterusnya.


iPad Generasi Ke-8 & iPad Air Turut Diperkenalkan!!

Dalam pada itu, iPad turut memperkenalkan iPad generasi ke-8 dan iPad Air.

Peranti ini tampak menerima penambahbaikkan apabila ia tampil dengan pemproses Apple A12.

Dihadirkan dengan skrin yang sangat luas iaitu 10.2″ pastinya memberikan tontonan terbaik kepada pengguna. Ia juga turut menerima sokongan Apple Pencil.

Peranti ini pastinya tampil dengan spesifikasi menakjubkan apabila ia hadir dengan kuasa dalaman yang sangat baik iaitu Apple A14 yang pastinya sangat lancar.

Hadir dengan skrin bersaiz 10.9″ Liquid Retina dan hadir dengan Touch ID.

Dengan penawaran ini, ia sekaligus menjadikan iPad Air sebagai salah satu tablet berkuasa di pasaran yang boleh digunakan untuk tujuan produktiviti serta penghasilan kandungan dengan mudah.

Berikut adalah harga jualan peranti ini:


Hasil Gambar Xiaomi Mi CC9 Pro Kini Dikongsi – Keupayaan Zoom Dengan ‘Kuasa’ Luar Biasa

DUNIA smartphone kini dikejutkan dengan pendedahan berita mengenai Xiaomi Mi CC9 Pro. Keunggulan kamera peranti ini nampaknya terus menerus menjadi bualan hangat ramai – dibekalkan dengan kamera utama dengan lensa utama 108MP dan keupayaan lensa telephoto dengan keupayaan zoom optikal 5x. Di samping itu, konfigurasi kamera ini turut dipadankan dengan lensa ultralebar dan makro bersama sokongan dua LED flash.

Untuk kali ini, Xiaomi dilihat lebih menumpukan pada keupayaan zoom dan beberapa keping hasil gambar mula dikongsi. Jika diteliti, kualiti setiap imej terhasil kelihatan begitu unggul dengan butiran yang tajam tanpa cela. Selain itu, ia juga dilihat berupaya mencantumkan setiap butiran pada gambar dengan teliti dan keupayaan zoom berada pada tahap terbaik. Kamera utama 108MP juga dilihat berjaya memaparkan imej yang jelas dengan persembahan menarik.

Xiaomi Mi CC9 Pro dijadualkan diperkenal secara rasmi pada 5 November 2019. Seiring pengenalan ini, Xiaomi juga dijangka muncul dengan Mi smartwatch – didakwa ia membawakan teknologi lebih canggih berbanding Mi Band 4. Teruja? Sama-sama kita tunggu.

[SUMBER 1, SUMBER 2, SUMBER 3]


Tinjauan FICO: 61% Rakyat Malaysia Lebih Gemar Menggunakan Saluran Digital untuk Berhubung dengan Bank mereka Semasa Kesukaran Kewangan

Tarikan perbankan cawangan secara bersemuka berkurangan dengan pantas ketika pasca pandemik

KUALA LUMPUR, Malaysia, 16 Mac 2021 /PRNewswire/ —

Sebuah tinjauan yang dijalankan baru-baru ini oleh firma perisian analitik global, FICO telah mendedahkan bahawa 61 peratus pengguna Malaysia lebih gemar menggunakan saluran digital untuk berhubung dengan bank mereka semasa kesukaran kewangan. Tinjauan tersebut dijalankan pada bulan Disember 2020 yang lalu, semasa pandemik COVID-19 global sedang memuncak dan menunjukkan kesediaan pengguna untuk memanfaatkan perbankan digital serta peluang yang ada pada bank untuk terus mengembangkan tawaran mereka.

Penembusan internet berkelajuan tinggi pada tahap yang tinggi di Malaysia bermaksud 27 peratus rakyat Malaysia lebih gemar berkomunikasi tentang kesukaran kewangan melalui perbankan dalam talian; 18 peratus menggunakan aplikasi perbankan mudah alih mereka; 8 peratus lebih gemarkan perbankan telefon; 6 peratus berkomunikasi melalui e-mel dan 2 peratus mahu menggunakan teknologi persidangan maya.

“Risiko jangkitan dan keperluan penjarakan sosial menjadikan kunjungan ke cawangan kurang menarik pada tahun lalu dan mempercepat transformasi saluran perbankan digital di seluruh dunia,” kata Aashish Sharma, Ketua Risiko Kitaran Hayat dan Pengurusan Keputusan FICO di Asia Pasifik. “Kemampuan untuk menyampaikan dan mengurus pelbagai saluran selaras dengan pilihan pelanggan dan memberikan pengalaman yang lancar dan menarik merupakan satu cabaran yang berkekalan. Pelaburan dalam kaedah pengurusan dan komunikasi pelanggan yang merangkumi saluran dan produk silo ini serta kebolehan menyampaikan keputusan yang dipersonalisasikan serta diperbaiki menjadi kunci kejayaan perbankan digital.”

Sikap pelanggan terhadap teknologi baharu daripada bank seperti automasi pemungutan hutang boleh menghasilkan pilihan dan tingkah laku yang menarik.

“Adalah amat berharga apabila diketahui bahawa semasa tempoh kesukaran kewangan, sesetengah pelanggan lebih gemar berurusan tentang isu tersebut menggunakan perkhidmatan dalam talian yang pintar dan automatik, seperti Perkhidmatan Komunikasi Pelanggan (Customer Communication Services, CCS) FICO® kami untuk mengelakkan perasaan malu ketika bercakap dengan ejen tentang pinjaman tertunggak. Sekiranya pelanggan lebih gemarkan saluran digital semasa kesukaran kewangan yang merupakan saat paling sukar bagi mereka, saya melihat bahawa kaedah perbankan cawangan dijangka akan terus menurun.” jelas Sharma.

Bank tetap mempunyai kelebihan data dan hubungan jika dibandingkan dengan pesaingnya, syarikat teknologi kewangan (fintech). Tinjauan ini mendedahkan bahawa di seluruh Asia Pasifik, satu daripada tiga pengguna lebih gemar menggunakan satu perkhidmatan bank saja bagi semua keperluan perbankan mereka. Di Malaysia, peratusan ini adalah lebih rendahiaitu sebanyak 28 peratus, dengan 43 peratus lagi menyatakan mereka ‘agak bersetuju’ bahawa mereka ingin berurusan dengan hanya satu bank utama.

“Menguruskan pelbagai akaun bank atau produk kewangan dengan pemberi pinjaman yang berbeza sering merumitkan proses, memakan masa dan melibatkan kos yang tinggi pada kebanyakan pelanggan perbankan,” kata Sharma. “Pengguna perbankan digital hari ini mahukan kedudukan kewangan mereka boleh dikawal dan boleh dilihat.”

Apabila ditanya tentang kesediaan mereka untuk mencuba fintech atau bank pesaing, 19 peratus rakyat Malaysia menyatakan bahawa mereka cenderung untuk mempertimbangkan pesaing dengan 41 peratus lagi berpandangan agak terbuka terhadap idea tersebut.

“Untuk menggabungkan dan mengukuhkan penglibatan bank utama, pemberi pinjaman perlu menawarkan ciri perbankan digital yang mampu menandingi pesaing untuk memastikan hubungan jangka panjang dengan pelanggan yang berkekalan dan berdaya maju,” tambah Sharma.

Alasan paling menarik untuk menukar bank

Apabila ditanya tentang sebab-sebab mereka akan beralih kepada pesaing, 73 peratus pengguna Malaysia menyatakan sebab pertama ialah untuk memperoleh personalisasi dan kawalan yang lebih baik dalam perkhidmatan perbankan digital mereka. Tinjauan ini mentakrifkan ia sebagai keupayaan untuk melihat sejarah transaksi, mengemas kini butiran peribadi, menetapkan semula kata laluan serta fungsi-fungsi lain. Yang menariknya, personalisasi dan kawalan juga merupakan sebab utama kepada peralihan ini di seluruh Asia Pasifik (31%).

Sebab-sebab popular lain yang mendorong peralihan di seluruh Asia Pasifik ialah; keupayaan untuk mengawal kad pembayaran (menetapkan had transaksi, kunci/membuka kunci); keupayaan untuk menetapkan pembayaran berulang; dan peningkatan ciri-ciri keselamatan seperti biometrik dan pengesahan dua faktor.

Tinjauan Advancing New Experiences in Digital Banking (Kemajuan Pengalaman Baharu dalam Perbankan Digital) FICO telah dijalankan pada bulan Disember 2020 yang lalu menggunakan tinjauan dalam talian, secara kuantitatif terhadap 5,000 orang pengguna di seluruh sepuluh buah negara dan wilayah yang dijalankan bagi pihak FICO oleh sebuah syarikat penyelidikan bebas. Negara-negara yang ditinjau ialah Australia, Hong Kong, Indonesia, Malaysia, New Zealand, Filipina, Singapura, Taiwan, Thailand dan Vietnam.

FICO (NYSE: FICO) memperkasakan keputusan yang membantu orang ramai dan perniagaan di seluruh dunia menjadi maju. Ditubuhkan pada tahun 1956 dan berpangkalan di Silicon Valley, syarikat ini merupakan pelopor dalam penggunaan analisis ramalan dan sains data bagi meningkatkan keputusan operasi. FICO memegang lebih 195 paten AS dan antarabangsa dalam teknologi yang meningkatkan keuntungan, kepuasan pelanggan dan pertumbuhan perniagaan dalam perkhidmatan kewangan, pembuatan, telekomunikasi, penjagaan kesihatan, peruncitan dan banyak industri lain. Dengan menggunakan penyelesaian FICO, perniagaan di lebih 120 buah negara melakukan segalanya bermula daripada melindungi 2.6 bilion kad pembayaran daripada penipuan, kepada membantu orang ramai mendapatkan kredit hingga memastikan jutaan kapal terbang dan kereta sewa berada di tempat yang betul pada masa yang tepat.

Sertai perbualan di Twitter di @FICOnews_APAC.

FICO ialah tanda dagangan berdaftar Fair Isaac Corporation di AS dan negara-negara lain

Keywords: Banking/Financial Service Computer/Electronics Survey, Polls & Research Financial Technology


ASUS ZenWatch 2 Sedia Menerima Android Wear 2.0

Jam tangan pintar tidaklah serumit seperti telefon pintar melakukan tugas, tetapi sebagai peranti mudah alih ia perlu dikemas kini supaya perisiannya lebih stabil selain mengoptimumkan prestasi. Oleh itu, ASUS telah mula mengeluarkan kemas kini Android Wear 2.0 kepada pengguna ZenWatch 2.

Jika anda seorang yang bukan penyabar, ASUS juga telah menyenaraikan cara-cara bagaimana untuk memasang kemas kini ini di peranti Android secara tidak rasmi. Di dalam kandungan tersebut, ia mengandungi saiz muat turun fail melalui OTA.

Android Wear 2.0 membawakan peningkatan termasuk mengoptimumkan peranti serta ciri terbaru yang menyokong Android Pay, NFC, antaramuka baru, menambah baik notifikasi, dan ciri Google Assistant.


vivo Berkerjasama Dengan Pengarah Terkenal Netflix Hasilkan Filem “KITA”

Bersempena dengan bulan kemerdekaan,vivo Malaysia berkerjasama dengan pegarah NEtflix terkenal dari Malaysia, Ho Yuhang di dalam filem bertemakan kemerdekaan.

Bertajukkan “KITA”, filem filem ini di rakam menggunakan vivo X50 Pro. Dipadankan dengan peralatan rakaman yang berkuasa, disamping kehebaran arahan Ho Yuhang, Filem ini jangka akan memberikan impak besar kepada rakyat Malaysia.

Untuk maklumat lanjut, layari laman sesawang vivo atau Facebook vivo.


Realme 3i Kini Sudah Dilancarkan – Tampil Dengan Helio P60 Dan Kapasiti Bateri 4230mAh

Realme pastinya sebuah jenama peranti pintar yang terkenal khususnya dalam kalangan remaja. Kini Realme telah melancarkan 1 lagi peranti terbaharu yang dikenali sebagai Realme 3i.

Peranti ini pastinya mampu menarik kerana harganya yang mampu milik. Dihadirkan dengan skrin bersaiz 6.22 inci HD+ (1520 x 720 piksel) dan tampil dengan Corning Gorilla Glass 3.

Menariknya, ia dikuasakan oleh cipset lapan teras 2.0GHz daripada Helio P60 (12nm). Peranti ini turut disertakan dengan 3GB / 4GB RAM manakala bagi storan pula ia dihadirkan dengan 32GB / 64GB. Ia dioperasikan menerusi antaramuka ColorOS 6.0 (Android 9.0 Pie).

Kamera juga tidak mengecewakan bagi kelasnya apabila ia dihadirkan dengan sistem dwi kamera yang mana ia disertakan dengan 13MP (f/1.8) + 2MP (Depth sensor) . Bagi kamera hadapan pula ia disertakan dengan 13MP. Beberapa fungsi kamera yang menarik turut disertakan seperti Chroma Boost dan Super Night Scape.

Kapasiti bateri juga tidak mengecewakan apabila ia dihadirkan dengan 4230mAh. Peranti ini bakal tersedia dalam 3 varian warna iaitu Diamond Blue, Diamond Red dan Diamond Black.

Seperti yang diketahui harganya adalah mampu milik. Berikut adalah harga jualan bagi peranti ini:


Kebolehan Tersembunyi Google Pixel

Masih ingat Dot View Case? HTC dipuji oleh ramai pengguna kerana menghasilkan casing tersebut yang cool dan bergaya. Tahukah anda casing tersebut sebenarnya bertindak balas dengan magnet di dalam smartphone HTC bagi membolehkan skrin aktif atau dipadamkan setiap kali casing ini dibuka dan tutup.

Penemuan terbaru yang disedari pemilik Google Pixel mungkin sahaja memberi petunjuk aksesori seumpama Dot View Case akan dihasilkan pada masa akan datang. Menurut beberapa pemilik Google Pixel, smartphone tersebut memberikan tindak balas kepada magnet dengan memadam dan mengaktifkan skrin apabila magnet didekatkan pada logo “G” di bahagian belakang peranti.

Jika betul khabar angin casing ala-ala Dot View akan dihasilkan untuk Google Pixel, memang kami rasakan model ini akan bertambah cool dan bergaya.


HONOR 20 Pro Menerima Kemas Kini Skor DxOMark – Kini Lebih Power Mencapai Skor 113!

Sempena pelancaran warna baharu Icelandic Frost bagi HONOR 20 Pro, ujian penanda aras bagi segmen penggambaran terkenal DxOMark turut mengemaskini skor baharu bagi peranti ini.

Sebelum ini HONOR 20 Pro berjaya mencapai skor 111, kini peranti ini telah menerima kemaskini yang mana bertambah 2 poin menjadi skor 113 dan meletakkannya di kedudukan ketiga tertinggi.

Pihak DxOMark menjelaskan bahawa mereka telah menambah ujian protocol baharu dari segi keupayaan wide-angle dan mod malam, ia merupakan elemen penting dalam membolehkan peranti memperoleh skor tertinggi.

HONOR 20 Pro kini ditawarkan pada warna baharu Icelandic Frost, selain Phantom Blue & Phantom Black pada harga RM2,299.


ZTE Ingin Mengisi Kekosongan Pasaran Nexus

Apabila Pixel diperkenalkan, maka berakhirlah generasi Nexus. Peminat stock Android rata-rata berasa kecewa walaupun Pixel menampilkan tambah baik berbanding model Nexus terakhir, 6P. Ini kerana Google memutuskan untuk menaikkan harga peranti mereka setanding dengan peranti dari Apple.

ZTE melihat ini sebagai satu peluang kerana kini terdapat satu pasaran yang terbuka. Peminat stock Android yang selama ini selesa dengan harga mampu milik dilihat sebagai pasaran yang berpotensi untuk ZTE dan kini mereka sedang berusaha untuk menghasilkan peranti stock Android yang akan menggantikan Nexus.

Baru-baru ini mereka telah mengadakan bancian dan kutipan respon dari pengguna. Antara matlamat bancian ini dilakukan adalah untuk mendapatkan peratusan pengguna yang mungkin berminat dengan peranti stock Android dari ZTE dan juga melihat apakah ciri yang pengguna pentingkan bagi sebuah peranti.

Ada sesiapa yang meminati model Google Nexus? Apa pandangan anda dengan langkah yang ingin diambil ZTE?


Kejutan Besar-Besaran Dari honor x Shopee?!

Honor Malaysia baru sahaja memperkenalkan model terkini honor 10 kepada pengguna tempatan, tidak sampai sebulan masanya, ada peranti baharu lagi yang ingin dirasmikan?! Biar betul berita ini! Namun apa yang kami boleh pastikan, perasmian kali ini turut mendapat sokongan dari laman e-dagang Shopee, di mana jualan promosi hebat akan dilangsungkan sempena Hari Raya yang bakal menjelang.

Adakah honor 7 (2018) atau honor 7A yang baru-baru ini diperkenalkan untuk pasaran Global akan dibawa masuk oleh honor? Tiada maklumat selanjutnya, apa yang jelas adalah slogan “SOMETHING HONORABLE IS COMING YOUR WAY” yang tertera pada jemputan dengan warna menarik seperti aurora.

Kalau berminat, tunggu laporan dari eRing esok ya…


Syarikat Teknologi Pemasaran Permulaan, Affable.ai Mengumpul USD2 Juta untuk Memacu Penerimagunaan Platform Pemasaran Pempengaruhnya

Para pelabur: Prime Venture Partners, Decacorn Capital dan SGInnovate

BENGALURU, India dan SINGAPURA, 19 Mei 2021 /PRNewswire/ — Syarikat Teknologi Pemasaran permulaan yang berpangkalan di Singapura, Affable.ai telah mengumpulkan USD Dua Juta daripada Prime Venture Partners, Decacorn Capital & SGInnovate. Platform Perisian sebagai Perkhidmatan (SaaS) Layan diri yang dipacu AI milik Affable ini membantu jenama dan agensi menjalankan kempen pemasaran pempengaruh berimpak tinggi. Affable membawakan ketelusan dan analisis kepada pemasaran pempengaruh dan digunakan oleh lebih 45 jenama dan agensi terkemuka termasuk Huawei, Wipro, Pomelo, Fresh, Omnicom, Dentsu dan We Communications. Syarikat ini menjejaki lebih Tiga Juta Pempengaruh di Instagram, Facebook, YouTube dan TikTok. Dengan pembiayaan baharu ini, Affable merancang untuk berkembang ke pasaran antarabangsa seperti A.S.

Affable diasaskan oleh Nisarg Shah dan Swayam Narain pada tahun 2017 sebagai sebahagian daripada kohort Entrepreneur First. Platform Pemasaran Pempengaruh yang serba lengkap ini membolehkan jenama dan agensi memperkemas strategi pempengaruh mereka di sepanjang fasa perancangan, penerokaan, pengaktifan dan pelaporan. Affable menggunakan pembelajaran mesin canggih dan analisis data raya untuk membantu jenama mencari pempengaruh, mengurus dan mengukur prestasi kempen. Dengan proses pemasaran pempengaruh yang benar-benar manual, memakan masa dan berdasarkan tekaan semata-mata, Affable menyediakan jenama dengan pemahaman dan analisis berpandukan data untuk membantu memperkemas proses pemasaran pempengaruh mikro mereka.

Peningkatan dalam penggunaan digital di seluruh dunia terus merangsang kempen pemasaran pempengaruh dalam kalangan jenama di seluruh sektor. Sebagai sebuah rantau mudah alih yang pertama serta demografi yang dipenuhi anak-anak muda dan populariti platform sosial yang semakin meningkat, Asia Tenggara merupakan tempat yang ideal untuk perkembangan pemasaran pempengaruh dan pasaran ini dianggarkan mencecah $2.59 bilion menjelang tahun 2024. Di peringkat global, industri ini mencanak naik dan dijangka mencapai $15 bilion menjelang tahun hadapan. Punca utama pertumbuhan ini ialah berikutan daripada bilangan pengguna Internet yang besar yang majoritinya menggunakan telefon pintar. Tambahan pula, pandemik COVID-19 telah mempercepatkan lagi gelombang pemasaran pempengaruh di seluruh dunia. Akibat pengurungan di rumah, pengguna menghabiskan lebih banyak masa pada rangkaian sosial, permainan dan menonton kandungan OTT. Jumlah masa yang diluangkan dalam talian telah mendorong jenama untuk meningkatkan kerjasama dengan pempengaruh media sosial pada platform seperti YouTube, Facebook dan Instagram untuk dihubungkan dengan pengguna mereka. Selain itu, Pempengaruh Mikro/ Selebriti Mikro juga boleh mendorong jangkauan yang lebih tinggi pada kos yang lebih rendah.

Walau bagaimanapun, dengan jumlah belanjawan hingga 6 kali ROI untuk pemasaran pempengaruh mikro, jenama masih berusaha keras untuk mencari pempengaruh yang berkaitan dan mengukur keberkesanan mereka. Secara tradisinya, proses pemasaran pempengaruh melibatkan pencarian pempengaruh, menyaring kualiti khalayak, mengesan & mengukur hasil secara manual. Affable bukan sahaja mengautomasikan proses ini, malah menjadikannya pintar dengan membina algoritma proprietari di sekitar infrastruktur datanya dengan menggunakan Pembelajaran Mesin dan model pemprosesan imej yang canggih untuk memetakan jenama dengan pempengaruh secara tepat dan mengukur pulangan (ROI) kempen. Platform ini mengesan pengikut palsu, meneroka minat para pengikut dan mengklasifikasikan pengguna media sosial berdasarkan jenama, halaman peminat dan lain-lain. Affable mengindeks semua pengguna media sosial dan mengenal pasti pempengaruh berpotensi yang boleh bekerjasama dengan jenama. Dengan menggunakan Affable, syarikat pemasaran boleh mencari pempengaruh, menguruskan mereka melalui kempen yang bijak dan mengukur analisis pasca kempen seperti penglibatan khalayak sasaran, kejayaan pempengaruh(secara berkumpulan dan secara individu), mengukur keberkesanan keseluruhan kempen serta mengukur klik dan jualan.

Termasuk pusingan pembiayaan semasa, Affable telah mengumpulkan sebanyak USD2.8 Juta daripada Prime Venture Partners, Decacorn Capital, SGInnovate, Entrepreneur First dan pelabur syarikat permulaan yang strategik. Mempunyai ibu pejabat yang terletak di Singapura, syarikat permulaan ini memiliki 20 orang pekerja yang bekerja secara jarak jauh di pelbagai rantau geografi.

Nisarg Shah, Ketua Pegawai Eksekutif dan Pengasas Bersama, Affable.ai

“Kami melihat peluang yang besar dalam kerjasama dengan jenama-jenama untuk mendayakan kempen pemasaran pempengaruh berpandukan data yang sangat diperlukan. Jenama dan agensi terkemuka dalam industri yang bekerjasama dengan kami mengukuhkan lagi kepercayaan kami tentang keperluan analisis untuk memperkemas proses pemasaran pempengaruh mikro. Prime membawa pengalaman yang luas dalam meningkatkan syarikat SaaS global, kepakaran operasi, serta rangkaian yang kukuh yang boleh dimanfaatkan semasa fasa pertumbuhan kami dan kami amat teruja untuk bekerjasama dengan mereka. Pada masa yang sama, penyertaan daripada para pelabur sedia ada merupakan sokongan yang hebat buat kami.”

Shripati Acharya, Rakan Kongsi Pengurusan, Prime Venture Partners

“Analisis dipacu data merupakan keperluan penting dalam ekosistem pemasaran pempengaruh yang bakal menjadi saluran pemasaran baharu dan akan datang dan telah mula meningkat naik dalam tempoh 3-5 tahun yang lalu. Kami percaya bahawa pemasaran Pempengaruh akan menjadi saluran pemasaran utama untuk jenama dengan peruntukan belanjawan yang signifikan. Teknologi Affable yang unik akan mengubah cara jenama dan agensi berinteraksi dengan para pempengaruh dan selebriti mikro dengan memastikan mereka mendapat pulangan yang maksimum daripada kempen pemasaran mereka. Kami teruja dengan permintaan dan potensi perkhidmatan ini dan berbesar hati untuk menyokong para pengasas yang benar-benar bersemangat serta mempunyai kepakaran yang mendalam dalam bidang ini.”

Debneel Mukherjee, Rakan Kongsi Pengurusan Decacorn Capital

“Sebagai pelabur utama dalam pusingan permulaan Affable, Decacorn percaya bahawa ‘masa yang penting’ telah tiba dalam skop pemasaran pempengaruh yang dipacu AI untuk menjana keuntungan daripada perubahan tingkah laku sosial hiper dalam kalangan generasi pasca milenium. Kami gembira dapat bekerjasama rapat dengan pasukan Affable selama dua tahun yang lalu dalam meningkatkan perniagaan mereka dari peringkat penyesuaian produk dan pasaran hinggalah kepada MRR 6 digit yang sedang berkembang pesat pada masa ini. Bagi membantu Affable meningkatkan skala di luar Asia hingga ke Amerika Syarikat, kami telah melabur dalam Affable hingga ke tahap yang paling tinggi.”

Affable ialah platform pemasaran pempengaruh yang serba lengkap yang digunakan oleh jenama global terkemuka untuk mencari, mengurus, memantau dan mengukur prestasi para pempengaruh dengan lancar. Platform ini membolehkan jenama meneroka, menarik dan mengukur prestasi pempengaruh media sosial. Affable sedang membangunkan algoritma Kecerdasan Buatan yang memprofilkan pempengaruh dan khalayak mereka di seluruh saluran media sosial seperti Instagram, YouTube, Twitter, Facebook dan lain-lain. Affable diasaskan oleh Nisarg Shah dan Swayam Narain pada tahun 2017 sebagai sebahagian daripada kohort Entrepreneur First. Untuk maklumat lanjut, sila layari: https://www.affable.ai/.

Keywords:  Computer Software Computer/Electronics Multimedia/Online/Internet Social Media Workforce Management/Human Resources Financing agreements Venture Capital


Kemaskini Android 7.1.2 Sudah Tiba!

Selepas beberapa minggu versi Beta dikeluarkan, kini versi rasmi Android 7.1.2 sudah mula dilancarkan oleh Google. Peranti yang diterima kemaskini ini adalah Pixel, Nexus 5X, Nexus 6P, Nexus Player dan Pixel C, manakala peranti yang lain akan diterima tidak lama lagi.

Pada kemaskini yang baru ini, ‘bug issue’ telah pun dibaiki dan beberapa ciri-ciri kecil diperkenalkan seperti berikut:


Sampaikan Kemas Kini Android Oreo Pada ASUS ZenFone 3

ASUS ZenFone 3 ZE552KL (5.5 inci) dan ZE520KL (5.2 inci) yang dilancarkan pada Ogos 2016 lalu, kini telah menerima kemas kini Android Oreo secara rasmi.

Seperti biasa, kemas kini ini memerlukan sekurang-kurangnya 1.5GB storan kosong untuk memasang. Pengemaskinian terbaru ini menawarkan reka bentuk UI yang lebih mesra di menu Tetapan, di samping beberapa aplikasi yang tidak digunakan seperti Minimove, Photocollage dan Do It Later turut dibuang supaya sistem lebih lancar.

Menurut ASUS, setelah dikemas kini, peranti anda akan menerima patch keselamatan terkini juga. Buat pengguna ASUS Malaysia, mungkin kemas kini ini dilancarkan secara berperingkat.


Samsung Memperkenalkan Galaxy Studio Pertama Di Malaysia – Menampilkan Galaxy S8 / S8+

Bersama-sama majlis pelancaran telefon pintar Galaxy S8 / S8+ di Malaysia baru-baru ini, Samsung Malaysia Elektronik (SME) juga mempersembahkan Galaxy Studio yang pertama di negara ini bersama peranti Galaxy S8 / S8+ untuk memberi pengalaman penuh kepada orang ramai di luar sana.

Pameran ini diadakan serentak di beberapa buah tempat seperti di Sunway Pyramid (Lembah Klang), Queensbay Mall (Pulau Pinang) dan Sutera Mall (Johor Bahru). Di sana, anda boleh merasai pengalaman menggunakan alat realiti maya bersama alat kawalan, kamera Gear 360 generasi ke-2 dan produktiviti mudah alih Samsung Dex.

Selain itu, sambutan yang diterima di ketiga-tiga Roadshows  ini sangat memberansangkan walaupun mereka perlu beratur panjang. Rata-rata dari mereka yang membeli Samsung Galaxy S8 / S8+ sangat berpuas hati dengan tawaran istimewa yang diberikan tanpa mengeluh walaupun perlu menunggu berjam-jam lamanya sebelum jualan dibuka.


Penjualan Samsung Galaxy S8/S8+ Mencecah 5 Juta Unit?!

Penjualan peranti flagship dari Samsung ini nampaknya memberansangkan kerana setakat ini, 5 juta unit telah terjual seluruh dunia. Kenyataan bertulis belum lagi diperolehi tetapi Jurucakap rasmi Samsung menyatakan bahawa secara umumnya peranti terbaru mereka telah terjual melebihi 5 juta unit seluruh dunia.

Berikutan teknologi canggih yang hadir pada Samsung Galaxy S8/S8+, angka penjualan akan terus meningkat dan dijangka jumlahnya akan mencecah sehingga 120 juta unit menjelang awal bulan depan. Firma berkenaan turut memberitahu Samsung Galaxy S8/S8+ akan dibawa masuk ke pasaran China dalam bulan ini juga.


7 Ciri-Ciri Menarik Tentang ASUS ZenFone Max Plus (M1)

Penghujung tahun 2017 yang lalu telah menyaksikan peralihan yang agak drastik pada rekaan telefon pintar apabila lebih banyak pengeluar dilihat tampil dengan rekaan skrin hampir penuh dengan format paparan 18:9 bagi menggantikan paparan tradisional 16:9. Nampaknya ASUS juga tidak mahu ketinggalan untuk tampil dengan trend tersebut melalui kemunculan model ASUS ZenFone Max Plus (M1) sebelum 2017 melabuhkan tirainya.

Skrin dengan nisbah paparan 18:9 pada ASUS ZenFone Max Plus (M1) adalah salah satu daripada ciri menarik model ini kerana ia merupakan yang pertama menampilkan rekaan sebegini dari ASUS.

Mungkin ada di antara anda yang merasakan skrin berukuran 5.7 inci pastinya memiliki saiz kerangka yang agak besar, tetapi ini tidak menjadi isu dengan ZenFone Max (M1) kerana ia masih berjaya mengekalkan saiz kerangka yang sama seperti peranti dengan sokongan skrin 5.2 inci.

Walaupun ASUS ZenFone Max Plus (M1) memiliki kerangka dengan rekaan yang agak kompak, ia masih mampu menawarkan kapasiti bateri yang sangat besar iaitu mencecah sehingga 4130mAh. Sokongan bateri sebesar ini ternyata lebih praktikal kerana ia turut dilengkapi keupayaan untuk mengecas peranti lain menggunakan bantuan kabel USB OTG.

Malah penyediaan teknologi pengurusan tenaga bateri PowerMaster yang tersedia pada peranti ini turut membantu dalam memastikan penggunaan dua kali lebih lama dan dalam masa yang sama memanjangkan kitar hayat bateri.

Sama seperti model ZenFone 4 Max Pro (ZC554KL), generasi terbaru ZenFone Max ini masih dilengkapi dengan keupayaan penggambaran dwi kamera. Sungguhpun begitu, ZenFone Max Plus (M1) menyokong kombinasi lensa yang lebih baik iaitu lensa utama beresolusi 16 Megapiksel (Aperture f/2.0), dan juga lensa kedua beresolusi 8 Megapiksel (Aperture f/2.0) untuk penggambaran sudut luas sehingga 120°.

Penggambaran swafoto pada ZenFone Max Plus (M1) juga tidak diabaikan kerana ia memiliki kamera depan beresolusi 16 Megapiksel dengan Aperture f2.0. Malah sokongan penggambaran sudut yang lebih luas iaitu mencecah sehingga 140° dengan penyediaan mod Selfie Panorama. Lima pilihan mod kecantikan turut disediakan bagi memastikan anda dapat mengambil gambar swafoto yang lebih sempurna.

Antaramuka ASUS ZenUI 4.0 berasaskan Android 7.0 Nougat yang disokong oleh ZenFone Max Plus (M1) bukan sahaja menawarkan pengalaman yang lebih intuitif, tetapi ia bebas daripada lambakan aplikasi pra-pasang yang tidak diperlukan (bloatware).

Ia juga kini telah menyokong ciri keselamatan biometrik menggunakan kaedah pengecaman wajah yang menjanjikan tahap keselamatan yang lebih baik dan lebih mudah untuk digunakan.

Harga jualan yang mampu milik tidak menghalang ASUS untuk memastikan penampilan yang premium pada ZenFone Max Plus (M1) kerana ia menawarkan kerangka yang diperbuat daripada logam.

Berbeza dengan siri ZenFone 4, kedudukan sensor pengimbas cap jari pada peranti ini juga telah dipindahkan semula bahagian panel belakang sama seperti generasi ZenFone sebelum ini.

Jika anda inginkan sebuah peranti dengan sokongan dua slot kad SIM dengan satu slot kad microSD, ZenFone Max Plus (M1) merupakan pilihan yang sesuai kerana ia menawarkan tiga slot kad secara berasingan.

Kedua-dua slot kad SIM ini menyokong rangkaian 4G dengan kelajuan mencecah sehingga 150Mbps, manakala slot kad microSD pada peranti ini pula menyokong kapasiti maksimum sehingga 256GB.


Tarikh Program Tukaran Galaxy Note 7 Di Malaysia

Ini merupakan tarikh penting yang harus anda tahu, terutama sekali kepada pemilik Samsung Galaxy Note 7 di Malaysia. Seperti yang anda sedia maklum, Samsung sudah pun memulakan langkah untuk menarik semula jualan peranti terbaru mereka dan memulakan program penukaran Samsung Galaxy Note 7 di seluruh dunia.

Bagi pasaran Malaysia, program tersebut akan bermula pada 29 September 2016. Anda haruslah memulangkan peranti tersebut kepada pusat jualan di mana anda mendapatkan peranti tersebut. Peranti yang dipulangkan mestilah hadir bersama kotak dan aksesori asal (soket, kabel, earphone dan penyambung USB).


HUAWEI Nova 4e Menawarkan Harga RM1,199 – Sokong 32MP AI Kamera Swafoto

Selepas menjadi topik hangat di media sosial sejak kebelakangan ini, HUAWEI hari ini secara rasmi memperkenalkan peranti pintar terbaru keluran mereka iaitu HUAWEI Nova 4e kepada umum.

Bercakap soal rupa paras, Nova 4e masih membawakan rekaan moden di mana ia meneruskan penggunana kecerunan warna pada kerangka. Selain itu, skrin bertakuk kecil berukuran 6.15 inci bersama resolusi FHD+ (2340 x 1080 piksel) menjamin pengalaman melayari yang cukup puas hati kerana nisbah skrin-ke-kerangka mencecah 84.1%.

Dari segi spesifikasi, Nova 4e menggunakan cip pemproses Kirin 710 berkelajuan Octa-core 4x Cortex-A73 2.36GHz + 4x Cortex-A53 1.7GHz sebagai tunjang utama dan dibantu oleh memori sebesar 6GB RAM bersama storan dalaman 128GB. Melengkapinya kapasiti bateri 3,340mAh dengan sokongan pengecasan pantas sehingga 9V/2A, selain gabungan GPU Turbo yang berprestasi tinggi.

Bahagian penggambaran pula, nova 4e hadir dengan sokongan sistem tri-kamera utama dengan kombinasi lensa 24MP + 8MP + 2MP (aperture f/1.8 + f/2.2 + f/2.4), keupayaan lensa ultra-wide angle pada kamera utama ini membawakan hasil penggambaran yang cukup memuaskan terutamanya gambar pemandangan.

Selain tri-kamera utama berteknologi AI, kamera swafoto juga sangat hebat di mana ia dilengkapi dengan lensa 32MP bersama f/2.0 aperture yang pertama diperkenalkan dalam peranti HUAWEI. Teknologi terbina dalam mampu menawarkan kualiti gambar swafoto yang sangat semula jadi, keupayaan ini yang menjadikan siri nova ini sentiasa disukai ramai.

Tersedia dalam tiga pilihan warna iaitu Midnight Black, Pearl White dan Peacock Blue, ia ditawarkan pada harga RM1,199 mulai 16 Mac 2019. Bagi yang berminat, boleh membeli melalui HUAWEI Experience Store, HUAWEI Online Store dan pengedar sah.


Barisan ‘iPhone 12’ Dijangka Hadir Dengan Skrin Lebih Besar & Teknologi OLED Yang Berbeza

Sejak kebelakangan ini, nama iPhone 12 nampaknya menjadi bualan hangat ramai pihak termasuk media. Menurut sumber, Apple dilaporkan merancang bakal menawarkan model yang lebih kecil dan lebih besar daripada yang sedia ada – 5.4 inci , 6.1 inci dan 6.2 inci.

Selain itu, Apple juga didakwa turut merancang untuk menghasilkan satu model dengan sokongan 5G – pun begitu penganalisis terkemuka Apple iaitu Ming-Chi Kuo berkata kesemua ‘iPhone 12’ bakal didatangkan sokongan 5G. Menurut khabar angin tersebar lagi, Apple berkemungkinan menggunakan skrin teknologi OLED yang sama pada iPhone 11 Pro dan iPhone 11 Pro Max. LG dilaporkan akan membekalkan panel OLED untuk model 6.1-inci.

Apple dijangka memperkenalkan pewaris baru mereka pada bulan September – ia adalah satu tradisi Apple setiap tahun. Pun begitu, terdapat khabar angin mendedahkan Apple bakal memperkenalkan varian lebih murah yang mungkin dikenali sebagai iPhone SE2, pada suku pertama tahun 2020. Ia dijangka muncul seakan mirip iPhone 8 tetapi menggunakan cip pemproses baru yang ditawarkan di dalam siri iPhone 11.


FINAL FANTASY Awakening Berkolaberasi Dengan honor 8 Pro?

Telefon pintar e-jenama nombor satu dunia, honor mengumumkan bahawa FINAL FANTASY Aweking kini dicadangkan pada peranti honor 8 Pro. Kerjasama dengan pemaju permainan MMOARPG dari Jepun ini dilakukan atas permintaan yang tinggi dalam e-Sukan Malaysia.

Permainan ini juga telah diselia sepenuhnya oleh SQUARE ENIX malah honor 8 Pro yang dilengkapi perkakasan berprestasi tinggi mampu memainkan permainan ini tanpa sebarang isu.

Melalui cip pemproses yang laju serta cip grafik yang baik, pengguna tidak akan merasa tersekat-sekat malah bermain juga lebih mengasyikkan. Bagi meraikan kerjasama ini, 500 pertama honor 8 Pro akan menerima kad hadiah bernilai RM138. Sementara, kad hadiah bernilai RM48 akan diberikan kepada mereka yang membeli mana-mana produk atau peranti honor yang lain.

Bagi anda yang sudah memuat turun permainan ini di mana-mana peranti, FINAL FANTASY Awakening juga memberikan ganjaran istimewa yang boleh ditebus di dalam permainan dengan memasukkan kod : NDXBNGNV. Jika tidak, muat turun adalah percuma di Play Store dan App Store.

Honor 8 Pro boleh didapati dengan kemasan warna hitam dan biru di Vmall, honor Experience Stores atau Display Zones pada harga RM1,999.

Reviu Eksklusif: Honor 8 Pro, Pilihan Berbaloi Untuk Bajet Di Bawah RM2000!


USB OTG, Apakah Definisi & Kegunaannya?!

Kami yakin mungkin ramai di antara anda di luar sana khususnya pemilik peranti Android sama ada telefon pintar mahupun tablet, tidak tahu atau tidak mengambil peduli tentang kewujudan fungsi USB OTG pada peranti mudah alih mereka. Tetapi tanpa anda sedar, fungsi USB OTG ini sebenarnya sangat praktikal untuk digunakan dalam kehidupan seharian, tidak kira untuk tujuan kerja mahupun hiburan. Jadi apakah sebenarnya USB OTG dan apakah kegunaannya?!

USB OTG atau USB On The Go merupakan satu standard yang membolehkan peranti mudah alih seperti telefon pintar ataupun tablet untuk terus mengakses pemacu kilat USB (USB Flash Drive) untuk membaca, menyunting ataupun memindahkan kandungan yang terdapat di dalamnya. Ini bermakna anda tidak lagi perlu menggunakan komputer untuk memindahkan fail dari pemacu kilat USB ke telefon pintar ataupun tablet, kerana ia boleh terus diakses pada bila-bila masa dan di mana jua anda berada.

Walaupun fungsi USB OTG adalah sangat praktikal untuk digunakan dalam kehidupan seharian, kebanyakan pengeluar peranti mudah alih tidak menyatakan secara jelas sama ada fungsi ini disokong ataupun tidak. Memandangkan tidak semua telefon pintar ataupun tablet yang terdapat di pasaran ada menyokong fungsi USB OTG, terdapat beberapa kaedah yang boleh anda gunakan untuk mengesahkannya.

Kaedah 1: Gunakan bantuan aplikasi seperti USB OTG Checker yang boleh dimuat turun secara percuma di Google Play Store.

Kaedah 2: Sambungkan pemacu kilat USB ke peranti mudah alih dan lihat jika ia ada dipaparkan pada ruangan notifikasi, tetingkap mesej ataupun File Manager.

Perkara paling utama dan tipikal yang biasa untuk menggunakan fungsi USB OTG adalah menyambungkan pemacu kilat USB terus ke telefon pintar ataupun tablet anda. Jika sebelum ini proses sambungan pemacu kilat USB perlu dibuat dengan bantuan adapter USB OTG, kini sudah terdapat pelbagai pilihan pemacu kilat USB yang didatangkan sekali dengan sokongan sambungan microUSB ataupun USB Type-C. Ini bermakna pemacu kilat USB itu boleh terus disambungkan ke peranti mudah alih anda dengan mudah.

Sokongan USB OTG bermaksud ia juga turut dilengkapi dengan fungsi USB Host yang mana membolehkan anda untuk menyambungkan perkakasan asas komputer iaitu tetikus dan papan kekunci ke telefon pintar atau tablet. Tanpa perlu mengaktifkan sebarang tetapan, anda hanya perlu menyambungkan tetikus atau papan kekunci dan terus menggunakannya seperti biasa. Namun jika anda menggunakan papan kekunci yang dikhususkan untuk permainan yang memiliki pelbagai butang kawalan tambahan, hanya butang asas sahaja yang boleh dioperasikan.

Selain perkakasan asas komputer, anda juga sebenarnya boleh menyambungkan lebih banyak peralatan seperti alat kawalan permainan ataupun MIDI (Musical Instrument Digital Interface). Ini bermakna anda sebenarnya boleh menggunakan peralatan multimedia seperti input audio untuk muzik atau input kawalan untuk menikmati pengalaman bermain yang jauh lebih baik berbanding menggunakan input sentuhan pada skrin telefon pintar ataupun tablet anda.


Usahawan Kecil Kini Boleh Guna Terminal Mudah Alih Digi Untuk Terima Bayaran Kad

Digi hari ini memperkenalkan terminal bayaran mudah alih kepada para usahawan di seluruh Malaysia. Ia merupakan alat yang akan membantu para peniaga dalam menguruskan proses transaksi dengan lebih mudah dan cepat. Perkhidmatan berasaskan tanpa tunai kini dilihat sebagai jalan alternatif selain daripada menggunakan wang kertas.

Melaluinya, peranti mudah alih ini tidak memerlukan sebarang sambungan rangkaian sebaliknya hanya menggunakan kad SIM. Oleh itu, usahawan diberikan ketenangan minda dalam menjual produk di mana sahaja selagi liputan Digi diterima. Pembayaran tanpa tunai melalui teminal mudah alih ini menerima kad debit dan kad kredit. Terminal ini tidak memerlukan sambungan Bluetooth, jadi ia mampu memberikan jangka hayat bateri yang lebih lama.

Buat masa ini, Digi hanya berkolaberasi dengan CIMB, untuk bank-bank yang lain ia masih didalam perancangan.

Digi telah dinobatkan oleh SKMM sebagai syarikat telekomunikasi terbesar di Malaysia dengan jumlah pengguna yang ramai. Selain itu, liputan terpantas Digi juga meliputi 87% populasi di 300 bandar termasuk pekan-pekan utama.

Maklumat lanjut mengenai produk, anda boleh layari Digi Bisnes hari ini.


Zepp Perkenal Zepp E, Peranti Boleh Pakai Bergaya Baharu Direka Demi Kesejahteraan

SHENZHEN, China, 24 Ogos 2020 / PRNewswire / – Zepp, jenama bertaraf profesional untuk pengurusan digital kesejahteraan pengguna, hari ini melancarkan rangkaian peranti boleh pakai yang baharu, bermula dengan siri Zepp E. Dengan kesejahteraan merupakan agenda utama semua orang pada tahun 2020, siri Zepp E serba baru memanfaatkan kekuatan AI dan teknologi canggih untuk mengubah statistik kesihatan penting menjadi wawasan yang boleh diambil tindakan, membantu pengguna untuk memantau kesejahteraan fizikal dan mental mereka dengan lebih berkesan.

Inspirasi di sebalik rangkaian peningkatan Zepp bermula dari sejarah kejayaannya dalam menggunakan sensor untuk memperkasakan manusia melangkah lebih jauh. Sepuluh tahun yang lalu, Zepp mencipta gelombang di pasaran senaman Amerika Utara dengan menggunakan alat sensor boleh pakai yang unik untuk memantau dan menganalisis data senaman, yang membolehkan atlet menggandakan hasil latihan mereka. Melangkah ke tahun 2020 dan Zepp disusun semula dengan penampilan dan nuansa baharu yang premium. Menyasarkan golongan profesional yang sibuk mencari gabungan gaya dan praktikal, Zepp E menggabungkan reka bentuk mewah dengan keupayaan penjejakan kesihatan dan kecergasan yang unggul.

Capai Matlamat Kesihatan Anda dengan Metrik Kesihatan yang Banyak, Pemantauan Tidur dan TekananZepp E menyoroti sejumlah fungsi untuk membolehkan pengguna mengawasi kesejahteraan mereka dengan lebih baik termasuk pemantauan tidur, dan pemantauan ketepuan darah-oksigen (SpO2 [2]). Penjejakan tidur yang canggih mengukur tahap tidur pengguna, termasuk tidur ringan, tidur nyenyak, Pergerakan Mata Cepat (REM) [3] dan waktu berjaga, bahkan memantau tidur siang 20 minit [4] pada siang hari, memberikan pengguna keseluruhan skor tidur untuk membantu mereka mengukur kualiti tidur dan pernafasan mereka. Jam pintar juga menyokong pemantauan tekanan 24/7 melalui sensor denyut jantung terpasang, yang dapat mengukur tahap tekanan pengguna melalui peningkatan OTA [5], membantu mereka menjaga kesejahteraan mental mereka.

Reka Bentuk Premium Menampilkan Paparan Kaca 3D Murni Hitam dan Badan Logam Ultra RampingDilengkapi dengan layar AMOLED warna yang terang dan menarik, Zepp E hadir dalam dua bentuk muka jam tangan yang menarik – Zepp E Circle dan Zepp E Square. Paparan kaca bezel tanpa lengkung 3D tulen hitam dibuat dengan lancar menjadi bentuk yang licin dengan garis halus dan ramping dari setiap sudut, menghasilkan rupa dan nuansa yang sangat indah. Kaca 3D dan bahagian belakang keluli tahan karat yang digilap disatukan dengan sempurna, menjadikan jam tangan ultra langsing. Dengan berpuluh-puluh muka jam tangan [6] dan pelbagai reka bentuk dan warna tali jam untuk dipilih, termasuk logam, kulit dan fluoroelastomer [7], ada sesuatu yang sesuai dengan setiap gaya dan selera. Dengan ketebalan hanya 9mm, siri Zepp E sangat selesa dan ringan untuk dipakai siang dan malam dan boleh bertahan sehingga 7 hari [8] dengan sekali cas penuh.

Rekod Senaman Anda dan Jejak Kemajuan Anda Dengan 11 Mod SukanSiri Zepp E menyokong 11 mod sukan termasuk berjalan kaki, larian dalaman dan luaran, berbasikal, berenang di kolam renang, mendaki dan juga bermain ski. Dengan ketahanan air pada kedalaman hingga 5ATM, pengguna juga dapat mengesan prestasi mereka di bawah air. Bagi peminat kecergasan yang lebih mencabar, Zepp E juga dilengkapi dengan pemantauan SpO2, petunjuk kesihatan yang penting, terutamanya di persekitaran altitud tinggi dan oksigen rendah atau semasa melakukan sukan berintensiti tinggi seperti maraton atau senaman yang berat di gimnasium.

Lihat Bagaimana Senaman Anda Mempengaruhi Keadaan Tubuh Anda dengan Personal Activity IntelligenceRangkaian mod latihan profesional Zepp E membantu pengguna untuk mengesan dan meningkatkan prestasi mereka ketika bersenam, mana kala platform penilaian kesihatan Personal Activity Intelligence (PAI [9]) mengubah maklumat yang canggih mengenai kadar denyutan jantung dan tahap aktiviti harian pengguna menjadi satu metrik, memberikan skor yang mudah difahami untuk membantu membimbing pengguna mengenai keadaan fizikal mereka. Untuk lebih mendorong orang untuk menjalani gaya hidup aktif dan sihat, Zepp E membolehkan pengguna menetapkan tujuan aktiviti harian, termasuk langkah-langkah yang diambil dan kalori yang dibakar. Ia juga menawarkan ciri penjejakan kecergasan serba lengkap, seperti peringatan untuk berdiri setelah lama tidak aktif.

Teman Hidup 24/7 di Pergelangan Tangan AndaSebagai tambahan kepada keupayaan penjejakan kesihatan dan kecergasannya, Zepp E merupakan teman hidup yang pintar, yang membolehkan pengguna mengatur pemasa, jam penggera dan bahkan memeriksa ramalan cuaca, serta menerima pemberitahuan ketika panggilan atau mesej teks baru masuk pada telefon pintar mereka. Bagi mereka yang mahu mendengar muzik semasa bersenam, Bluetooth Music Control membolehkan pengguna bermain, menjeda atau melangkau trek dari jam tangan mereka semasa bersenam, tanpa perlu mengeluarkan telefon dari poket mereka.

Zepp E boleh didapati di AS dengan harga mulai US$249 mulai 25 Ogos 2020 dan seterusnya, dan 1 September 2020 di UK bermula dari £209. Untuk spesifikasi produk terperinci dan maklumat lanjut, layari https://www.zepp.com/us/zepp-e

UK, Prapesan sekarang, harga dari £209.00 di https://uk.zepp.com/

US, Prapesan sekarang, harga dari $249.99 di https://us.zepp.com/

Latar Belakang ZeppSebagai jenama kelas profesional untuk pengurusan digital kesejahteraan pengguna, Zepp memanfaatkan sistem algoritma AI terkemuka untuk membawa penyelesaian kesihatan digital kepada orang ramai di seluruh dunia. Daripada pemantauan kesihatan dan senaman tradisional hinggalah kepada analisis dan peringatan status kesihatan awal, Zepp komited untuk membantu pengguna meningkatkan kualiti hidup mereka. Zepp mempercayai penggunaan teknologi untuk mengurus kesejahteraan dengan lebih baik dan membantu semua orang menikmati kehidupan yang lebih memuaskan. Oleh itu, misi Zepp adalah untuk “terus mengembangkan teknologi baharu dan menggunakan keupayaan analisis data yang tepat untuk membantu orang ramai menguruskan kesihatan mereka sendiri.”

Penyataan:1.  Imej produk dan kandungan skrin pada halaman di atas hanya untuk ilustrasi. Produk sebenar (termasuk tetapi tidak terhad pada penampilan, warna, ukuran) dan kandungan paparan skrin (termasuk tetapi tidak terhad pada latar belakang, UI, dan gambar) mungkin sedikit berbeza, jadi produk sebenar adalah yang diperakui.

2.  Untuk memberikan maklumat produk, spesifikasi, dan ciri produk yang paling tepat, syarikat kami dapat menyesuaikan dan menyemak semula deskripsi teks, imej, dan kandungan lain pada halaman di atas pada bila-bila masa agar sesuai dengan prestasi, spesifikasi, indeks, bahagian dan maklumat produk yang sebenar. Disebabkan oleh perubahan masa nyata dalam kumpulan produk dan faktor pengeluaran dan bekalan, kami tidak akan memberitahu anda secara khusus sekiranya terdapat pengubahsuaian dan penyesuaian yang diperlukan seperti yang dinyatakan di atas.

Untuk pertanyaan, sila hubungi Pejabat Akhbar Zepp di Zepp@bcw-global.com.

[1] Mengikut piawaian GB/T 30106-2013 / ISO 22810: 2010, Zepp E memberikan tahap ketahanan air sebanyak 5 ATM dan telah lulus ujian yang dijalankan oleh Pusat Pengawasan dan Pemeriksaan Kualiti Pengawasan Kebangsaan. Nombor laporan ialah SHES200601029501 (Versi bulat) dan XRX-ESH-P200407367 (Versi bersegi). Tali jam kulit dan logam tidak boleh dipakai semasa berenang. Untuk berenang, anda boleh memilih versi fluoroelastomer atau membeli jalur fluoroelastomer ganti dari aksesori tali jam berwarna warni Zepp.

[2] Produk ini bukan alat perubatan. Semua data dan pengukuran tidak bertujuan digunakan untuk diagnosis perubatan atau pemantauan perubatan.

[3] Untuk memantau kitaran REM, mod pengesanan degupan jantung Pembantu Tidur mesti diaktifkan. Semasa tidur REM, mata anda bergerak dengan cepat ke arah yang berbeza. Mimpi biasanya berlaku semasa tidur REM.

[4] Tidur kurang daripada 20 minit pada siang hari tidak akan direkodkan.

[5] Pemantauan tekanan akan tersedia dengan penambahbaikan OTA.

[6] Lima muka jam terbina dalam. Lebih banyak muka jam tangan dalam talian boleh didapati dengan memuat turun melalui aplikasi Zepp. Empat daripada muka jam lalai menyokong modul yang dapat disesuaikan.

[7] Tali jam tambahan dijual secara berasingan.

[8] Keadaan ujian: Hayat bateri 7 hari diuji berdasarkan senario penggunaan biasa: penjejakan kadar denyutan jantung berterusan, pemantauan tidur, pengukuran ketepuan darah-oksigen dua kali sehari, 150 pemberitahuan menerangi layar, skrin diaktifkan 30 kali sehari dengan pergelangan tangan untuk melihat masa, 5 minit untuk operasi lain dan berjalan 3 hari seminggu selama 30 minit. Hayat bateri mungkin berbeza mengikut tetapan, keadaan operasi dan faktor lain. Jadi, hasil sebenar mungkin berbeza dengan data makmal. Mod jam tangan asas: Matikan Bluetooth, denyut jantung, dan ciri lain, dan angkat pergelangan tangan anda untuk melihat skrin 100 kali sehari.

[9] Personal Activity Intelligence ialah penunjuk aktiviti fisiologi. Berdasarkan data degupan jantung, keintensifan aktiviti harian, dan penilaian komprehensif dinamik berbilang dimensi data fisiologi peribadi, data ini ditukar menjadi nilai PAI intuitif menggunakan algoritma untuk membantu anda memahami keadaan fizikal anda tanpa bergantung pada data tunggal. Menurut hasil kajian HUNT Fitness Study, menjaga nilai PAI anda di atas 100 mengurangkan risiko kematian akibat penyakit kardiovaskular dan meningkatkan jangka hayat. Kajian Kecergasan HUNT: Kajian ini, sub-projek kajian HUNT, diketuai oleh Profesor Ulrik Wisloff dari Sekolah Perubatan Universiti Sains dan Teknologi Norway. Untuk menggunakan fungsi ini, pemantauan denyut jantung sepanjang hari mesti diaktifkan.

Keywords: Computer/Electronics Consumer Electronics Health Care/Hospital Retail New products/services


Sony Menawarkan Earphone Tanpa Wayar WI-C600N Kepada Pencinta Muzik!

Sony Malaysia telah memperkenalkan sebuah earphone tanpa wayar yang dikenali sebagai WI-600N untuk mereka yang gemar mendengar muzik walau di mana sahaja berada.

Jika dilihat pada rekaan fon kepala ini, ia mirip seperti model WI-1000X yang diperkenalkan sebelum ini, tetapi menampilkan rekaan yang lebih segar dan ringan. Menawarkan mod Ambient Sound, earphone ini menyokong NFC serta sistem pembatalan bunyi yang lebih baik berbanding model terdahulu.

Bukan itu sahaja, Sony WI-C600N turut dilengkapi sebuah mikrofon bagi membolehkan anda mengakses Google Assistant dan Siri. Tempoh mendengar lagu ialah sekitar 6.5 jam, sementara masa mengecas sekitar 2.5 jam yang boleh dicas menggunakan kabel USB Type-C.

Ditawarkan dalam tiga pilihan warna iaitu Black, Grey dan Blue, Sony WI-C600N akan berada di pasaran tempatan pada Januari 2019 dan harganya masih belum diumumkan secara rasmi. Sama-sama nantikan!


Temui Syafiq Kyle, Khai Bahar Di Roadshow OPPO F9 pada 30 Ogos Ini!

OPPO Malaysia mengajak rakyat Malaysia untuk bersama-sama menyertai pameran pertama OPPO F9 yang bakal bertempat di Sunway Pyramid Mall, Selangor pada 30 Ogos Ini (KHAMIS)!

Lebih menarik, roadshow ini akan menampilkan dua orang selebriti pujaan ramai iaitu pelakon sensasi, Syafiq Kyle dan penyanyi muda yang kian meningkat naik, Khai Bahar muncul untuk menunjukkan ciri-ciri utama yang ada pada F9.

Bukan itu sahaja, malah 15 pengunjung pertama bertuah yang membeli F9 semasa
roadshow itu berlangsung juga akan berpeluang beramah mesra dan berinteraksi dengan kedua-dua artis berkenaan.

Haa..Teruja tak? Jangan lepaskan peluang! Jemput datang beramai-ramai Ke Roadshow OPPO F9 untuk menunjukkan sokongan anda jika anda seorang O-Fan!

Dapatkan OPPO F9 Serendah RM58.29 Sebulan Dari Senheng Dan senQ


Dapatkan ASUS ZenFone Max (M2) Dengan Hanya RM599 Pada 15 Januari 2019!

Akhirnya! ASUS ZenFone Max (M2) kini di Malaysia! ASUS hari ini membawakan berita gembira buat semua penggemar gajet di tanah air dengan mengumumkan harga jualan untuk ASUS ZenFone Max (M2) bagi pasaran tempatan – RM 699 (4GB+32GB) seunit!

Anda rasa mahal? Jangan risau, ASUS menawarkan harga ‘kasih sayang’ untuk semua – di mana anda boleh memiliki ASUS ZenFone Max (M2) dengan hanya RM599 (4GB+32GB) sahaja pada hari pertama penjualannya iaitu 15 Januari 2019!

Bagi yang berminat, ASUS ZenFone Max (M2) akan dijual secara rasmi pada 15 Januari 2019 bermula jam 10 pagi menerusi gedung beli belah atas talian, Lazada! Jangan lepaskan peluang ini!


Reviu Eksklusif: Samsung Galaxy A8 (2018), Tampil Dengan Rekaan Premium!

Pada 19 Disember yang lalu, Samsung telah memperkenalkan peranti terbaru iaitu Galaxy A8 (2018) dan Galaxy A8+ (2018) ke pasaran Global. Ramai peminat Samsung di Malaysia sudah bersiap sedia menyambut kehadirannya, tetapi tarikh pelancaran masih tidak diketahui lagi.

But… eRing ada berita baik untuk anda semua!!!

Samsung Malaysia telah memberi peluang kepada eRing untuk merasai sendiri pengalaman menggunakan Samsung Galaxy A8 secara EKSKLUSIF!!!

So…tunggu apa lagi?! Ikuti kami sekarang!

Jadi, untuk pandang pertama eRing terhadap peranti kelas pertengahan ini, Samsung Galaxy A8 direka dengan teliti menggunakan badan berasaskan kaca. Malah, perubahan drastik dapat dilihat ialah pada muka depan yang tidak lagi menggunakan butang Home atau pengimbas cap jari. Sebaliknya, ia telah dialihkan ke bahagian belakang seperti yang dapat dilihat pada siri flagship Galaxy S8 dan Galaxy Note8.

Samsung kini memuatkan kerangka logam 3D menerusi paparan Infinity Display bersaiz 5.6 inci FHD+ (1080 x 2220 piksel) Super AMOLED. Dengan saiz badan yang kompak berukuran (149.2 x 70.6 x 8.4 mm), setiap sisi telefon dapat digenggam dengan baik malah capaian jari ke hujung skrin juga dapat dilakukan.

Di bahagian belakang pula, jelas dapat dilihat ialah logo pengeluar dan sebuah kamera di samping pengimbas cap jari. Mengikut kertas spesifikasi, sensor kamera yang dibekalkan ialah 16 Megapiksel PDAF dengan aperture f/1.7 yang dibantu satu LED flash.

Manakala, di sebelah depan pula Galaxy A8 (2018) menyediakan dwi kamera 16 MP + 8 MP aperture f/1.9 untuk tujuan Live Focus. Ciri ini membolehkan pengguna mengambil gambar swafoto dengan latar belakang kabur.

Bagi melakukan pengecasan serta mendengar lagu, terdapat satu bicu USB Type-C dan audio jack di bahagian bawah. Sementara di bahagian atas terdapat slot kad untuk SIM 2 dan kad microSD, jalur antena pula diletakkan secara menegak di kedua-dua belah.

Sementara untuk slot SIM 1 telah dipisahkan ke bahagian sisi kiri peranti dan kami rasakan ia disebabkan oleh rekaan kompak terutamanya pada bahagian dalaman.

Jika di sebelah sisi kiri dimuatkan dengan butang laras suara, di sebelah kanan pula terdapat butang kunci dan sebuah satu speaker mono.

Walau bagaimanapun, kami berasa agak jengkel dengan panel gelas berwarna hitam ini kerana ia mudah meninggalkan kesan cap jari. Tetapi, kesan kotor yang melekat boleh dibilas kerana keseluruhan badan peranti ini menerima sokongan kalis air dan debu.

Untuk mengetahui spesifikasi penuh dan ciri-ciri yang ada pada Samsung Galaxy A8 (2018) ini, anda boleh baca selanjutnya pada artikel yang akan datang.


Jualan Rasmi iPhone Terbaharu & Apple Watch Series 4 Bermula Hari Ini

Umum mengetahui hari ini merupakan jualan rasmi bagi iPhone terbaharu dan juga Apple Watch Series 4 di Malaysia, selepas ianya dibuka untuk sesi tempahan pada 16 Oktober yang lepas.

Pembelian iPhone Xs, Xs Max dan XR kini sudah boleh dibuat secara atas talian melalui laman rasmi Apple Malaysia, platform e-dagang seperti Lazada atau Shopee dan juga kedai pengedar rasmi produk seperti Machines atau Switch.

Selain itu, kepada pelanggan yang telah membuat pra-tempah melalui iTworld boleh mengambil peranti mereka seawal pukul 9 pagi tadi. 10 pelanggan pertama yang beratur di iTworld The Starling, Petaling Jaya akan pendapat pengecasan pantas tanpa wayar secara percuma. Manakala pelanggan ke-11 sehinga 50 pula akan mendapat hadiah menerusi cabutan bertuah.

Ada berita baik juga buat pelanggan Citibank, di mana mereka boleh membeli iPhone terbaharu dan Apple Watch Series 4 secara ansuran sehingga 36 bulan.

Selain telefon pintar dan jam tangan Apple, iTworld turut menjual aksesori seperti sarung dan skrin pelindung dengan tawaran harga yang berpatutan. Jadi tunggu apa lagi, cepat ke iTworld sekarang!


Stor Rasmi Apple Menjual iPhone Refurbish

iPhone refurbish (bukan unit baru) menjadi pilihan pengguna yang ingin mendapatkan iPhone pada harga yang jauh lebih rendah dari unit baru yang dijual di stor jualan. iPhone refurbish ini mempunyai tarikannya tersendiri kerana mempunyai fizikal dan komponen yang sangat baik berbanding dari mendapatkan iPhone second hand dari orang persendirian kerana versi refurbished telah menjalani proses baik pulih dan verifikasi kualiti yang teliti.

Tetapi terdapat sedikit masalah untuk mendapatkan iPhone refurbish kerana ianya hanya dijual pihak ketiga. Pengguna perlu mencari dan membandingkan harga serta menyiasat kualiti unit yang dijual, dan sudah banyak kes penipuan yang dilaporkan membabitkan unit refurbish.

Stor jualan atas talian Apple di US mungkin telah menyelesaikan masalah ini kerana mereka telah mula menjual iPhone refurbish melalui laman web mereka. Pengguna di Amerika boleh mendapatkan iPhone 6S dan 6S Plus dengan potongan harga dari USD 80 sehinggalah USD 110. Setakat ini hanya stor jualan atas talian Apple di US sahaja yang menjalankan jualan unit refurbish. Kami akan maklumkan kepada anda jika konsep jualan tersebut dibawa masuk ke Malaysia.


Temu Bual Bersama Presiden Perniagaan Telefon Pintar Bahagian Pengguna Huawei

eRing bersama-sama dengan beberapa media tempatan yang terpilih hari ini telah dijemput secara eksklusif oleh Huawei Malaysia untuk menemu bual Presiden Perniagaan Telefon Pintar Bahagian Pengguna iaitu Kevin Ho sempena kunjungannya di negara ini.

Sesi temu bual yang diadakan ini memberi peluang untuk kami mengajukan soalan berhubung dengan peranti terbaru Huawei yang baru sahaja dilancarkan baru-baru ini iaitu Huawei P9 dan juga Huawei P9 Plus. Jadi bagi memudahkan pembaca melihat sendiri apakah perkongsian dan juga pendedahan berhubung siri Huawei P9 ini, eRing telah membuat kesimpulan temu bual tersebut seperti berikut:-

#1. Penerimaan positif Huawei P9 & P9 Plus di pasaran global
Berbanding dengan Huawei P8 yang telah diperkenalkan pada tahun lalu, Huawei P9 dan P9 Plus telah memperlihatkan sambutan yang jauh lebih baik. Berdasarkan kenyataan Kevin Ho, jualan kedua-dua model ini di pasaran global sangat positif dengan peningkatan hampir dua kali ganda. Malah di Malaysia sendiri, jualan Huawei P9 telah meningkat sehingga empat kali ganda jika dibandingkan dengan jualan Huawei P8 bagi tempoh yang sama selepas ianya dilancarkan secara rasmi. Berdasarkan kepada data yang dikongsikan, sebanyak 2 juta unit Huawei P9 dan P9 Plus telah diedarkan di pasaran global sebulan selepas ianya dilancarkan.

#2. Lensa Leica berkemungkinan besar akan turut diperkenalkan pada siri Mate pada masa akan datang
Sebagaimana yang kita ketahui, keistimewaan Huawei P9 dan P9 Plus sememangnya memfokuskan pada kekuatan penggambarannya yang dilengkapi dengan lensa berteknologi Leica. Jadi memandangkan Huawei telah berkerjasama dengan Leica untuk menghasilkan lensa kamera untuk peranti premium keluaran Huawei, berkemungkinan besar lensa Leica akan turut diperkenalkan pada siri Mate pada masa akan datang.

#3. EMUI akan menerima pembaharuan antaramuka dengan kemunculan siri Mate terbaru
Jika dilihat pada antaramuka yang digunakan pada peranti Huawei, jelas dapat dilihat EMUI atau Emotion UI ini tidak banyak berubah sejak dari awal kemunculannya. Menurut Kevin Ho, buat masa ini Huawei telahpun mendapatkan khidmat pereka antaramuka yang terbaik dan bakal memperkenalkan antaramuka EMUI yang diperbaharui dengan kehadiran siri Mate terbaru tidak lama lagi di pasaran. Tambahnya lagi, siri Huawei Mate yang baru tidak akan diperkenalkan dalam pameran IFA 2016 yang akan dilangsungkan tidak lama lagi. Ini kerana siri terbaru Mate itu akan diperkenalkan buat pertama kalinya dalam majlis pelancaran yang berasingan selepas pameran tahunan itu diadakan dan dijangka dalam tempoh dua bulan lagi.

#4. Huawei sasar jualan global sebanyak 140 juta unit untuk tahun 2016
Pada tahun 2015, Huawei telah berjaya mencapai jualan global mencecah sehingga 100 juta unit telefon pintar untuk pasaran di seluruh dunia dan untuk tahun 2016 ini pula, Huawei telah mensasarkan jualan global sebanyak 140 juta unit. Setakat suku pertama tahun 2016, Huawei telah berjaya menjual sebanyak 61 juta unit telefon pintar dan suku kedua pula telah mencatatkan jualan global hampir mencecah 80 juta unit. Jadi sasaran itu diyakini mampu dicapai sehingga tahun 2016 melabuhkan tirainya dalam tempoh lebih kurang empat bulan dari sekarang. Malah jumlah penghantaran siri Huawei P9 secara global juga setakat ini telah berjaya mencapai sasaran Huawei.

#5. Antara Huawei P9 dan Huawei P9 Plus, yang mana menerima sambutan positif dari pengguna?!
Berdasarkan kepada rekod jualan, Huawei P9 telah mencatatkan angka jualan yang jauh lebih tinggi jika dibandingkan dengan Huawei P9 Plus secara keseluruhannya. Namun begitu, jelas dapat dilihat bahawa pengguna di China dan juga Asia Tenggara lebih cenderung untuk memiliki model Huawei P9 Plus disebabkan oleh faktor saiz skrin dan juga kapasiti yang lebih besar. Manakala pengguna di Eropah dan juga Timur Tengah lebih menggemari model Huawei P9 kerana faktor kerangka yang lebih kecil dan mudah untuk dipegang.

#6. Siri P dan juga Mate akan terus menerima kemas kini berterusan untuk tempoh 2 tahun
Baru-baru ini Honor pernah mengumumkan akan menawarkan sokongan kemas kini berterusan untuk perisian dan juga keselamatan untuk peranti kelas-atasan bagi tempoh 2 tahun selepas dilancarkan. Jadi apabila diajukan persoalan adakah Huawei juga akan turut mengambil langkah yang sama, Kevin Ho mengiyakan persoalan tersebut. Menurutnya, sebagaimana peranti Honor, siri P dan juga Mate juga akan terus menerima kemas kini berterusan daripada Huawei untuk tempoh 2 tahun.


Siap Sedia! Super Mario Akan Tiba Disember Ini!

Perhatian! Perhatian! Peminat Super Mario semua! Pada bulan hadapan, atau lebih tepatnya pada tarikh 15 Disember nanti, anda semua boleh mula memuat turun permainan Super Mario Run pada peranti iOS. Super Mario Run adalah permainan official pertama Super Mario Bros untuk platform mobil. Ia ditawarkan pada harga USD US$9.99 (RM43.70).

Kalau takut terlupa, anda boleh layari laman web untuk mengaktifkan peringatan muat turun permainan ini pada hari pelancarannya.


LEGO Jurassic World

Berdasarkan kisah epik Jurassic World, Jurassic Park, The Lost World: Jurassic Park dan Jurassic Park III,  LEGO Jurassic World adalah permainan video pertama yang akan memberikan anda pengalaman menakjubkan seperti di dalam filem-filem tersebut. Anda akan melalui pelbagai adegan yang dipaparkan di dalam filem tersebut, tetapi kali ini menggunakan karakter LEGO. Terokai Isla Nublar dan Isla Sorna dalam merungkai misteri kewujudan binatang purba seperti Triceratops, Raptor, Compy dan T. rex.

Anda juga boleh mengumpul karakter dinosaur dan bereksperimen dengannya untuk menghasilkan baka baru. Biak dinosaur-dinosaur tersebut dan penuhkan Isla Nublar dan Isla Sorna dengan baka baru dan lama untuk menghidupkan semula era binatang purba ini.


Edisi Terhad! Huawei P10 Plus Rose Gold Dijual Di Malaysia

Huawei menawarkan kepada anda di luar sana sebuah telefon pintar kelas flagship Huawei P10 Plus dengan pilihan warna Rose Gold pada harga RM3,099. Varian edisi terhad ini akan mula dijual di seluruh Malaysia dengan stok yang sangat terhad bermula esok 4 Ogos 2017. Malah, warna ini juga akan menambah koleksi warna seperti sebelum ini Dazzling Gold, Graphite Black, Greenery, dan Dazzling Blue.

Menurut Matthew Ng, Timbalan Pengarah Huawei Malaysia, warna yang dikeluarkan ini dijangka akan ‘disapu habis’ oleh orang ramai terutamanya golongan wanita. Huawei P10 Plus juga sesuai digunakan untuk mengambil gambar kerana ia didatangkan dengan teknologi 3D facial dengan efek potret dan pencahayaan yang dinamik.

Kelengkapan seperti sistem dwi kamera Leica 12+20 Megapiksel OIS, paparan 5.5 inci, dan EMUI 5.1 turut dikatakan banyak membantu dalam menjadikan jenama Huawei sebagai pesaing yang hebat di kalangan pengeluar-pengeluar yang lain.

Anda yang berminat boleh layari laman rasmi Facebook Huawei Malaysia untuk mendapatkan keterangan lanjut.


Samsung Gear Fit2 Pro Boleh Didapati Pada Harga RM799 Di Malaysia

Minggu lepas Samsung Malaysia Electronics (SME) telah melancarkan phablet induk mereka, Galaxy Note8 di Malaysia. Dalam pada itu, Samsung juga turut membawakan jam tangan pintar Gear Fit2 Pro kepada pengguna tempatan yang menawarkan beberapa ciri-ciri kecergasan.

Gear Fit2 Pro direka khusus kepada anda yang mementingkan gaya hidup yang sihat. Ia boleh digunakan sebagai alat untuk memantau kecergasan harian seperti berbasikal, berlari, dan berenang. Gear Fit2 Pro yang hadir dengan sensor denyutan nadi dibina dengan kerangka tahan lasak serta kalis air tawar dan masin sedalam 50 meter (5 ATM). Notifikasi dan membaca teks juga lebih mudah dengan skrin AMOLED 1.5 inci beresolusi tinggi yang terang.

Untuk melanjutkan lagi penggunaan peranti boleh-pakai ini, para pengguna boleh menggunakan aplikasi seperti MyFitnessPal, MapMyRun, Endomondo, dan UA Record sebagai rujukan kecergasan. Ia merupakan jam pintar kecergasan yang pertama di dunia yang menyokong aplikasi kecergasan pihak ketiga.

Dengan pilihan warna Liquid Black dan Diamond Red, Samsung Gear Fit2 Pro boleh didapati pada harga RM799 di semua cawangan Samsung Experience Store seluruh negara.

Spesifikasi Samsung Gear Fit2 Pro :


Komputer Riba VAIO Kini Kembali & Malaysia Antara Negara Terawal Menerimanya!

Jenama komputer riba VAIO yang dihasilkan oleh Sony kini kembali melalui kerjasama Nexstgo dan VAIO Corporation. Kerjasama ini merangkumi penghasilan, jualan, pemasaran serta servis komputer riba VAIO di Hong Kong, Macau, Malaysia, Singapura dan juga Taiwan. Nextsgo yang juga pengeluar jenama AVITA telah dilancar di Malaysia pada awal tahun ini.

Pada pameran tersebut, Nexstgo melancarkan dua model komputer riba terbaru iaitu VAIO S11 dan S13. Ia adalah sebuah komputer riba yang ringan dan nipis, tetapi berkuasa tinggi dengan bateri yang tahan lama. Lebih istimewa, ia juga direka tahan lasak dan dilengkapi papan kekunci kalis tumpahan air.

VAIO S11 menampilkan paparan skrin FHD IPS berukuran 11.6 inci dengan berat hanya 0.85kg, manakala S13 pula menawarkan skrin FHD IPS bersaiz 13.3 inci dan seberat 1.07kg. Dilengkapi bateri 4-sel terbina di dalam, VAIO S11 menyokong bateri sehingga 11 jam serta S13 pula 8 jam.

Kedua-duanya hadir dengan rekaan unik, di mana apabila skrin dibuka ia akan mengangkat papan kekunci menjadi sedikit condong. Ini menjadikannya lebih mudah menaip. Selain itu, terdapat juga sensor pengimbas cap jari yang terletak di bawah papan kekunci bagi tujuan keselamatan.

VAIO S11 dan S13 dikuasakan oleh pemproses Intel Core i5 dan i7 generasi ke-8 bersama pemproses grafik Intel UHD Graphics 620. RAM dari jenis LPDDR3 bersaiz 4GB hingga 16GB. Storan dalaman pula menggunakan SSD PCle sebesar 128GB hingga 512GB.

Kedua-duanya akan dijual di Hong Kong dan Taiwan bermula Julai 2018, dan ke pasaran lain termasuk Malaysia sekitar bulan Ogos 2018. VAIO S13 akan dijual pada harga bermula dari RMB8,688 (kira-kira RM5,398) manakala VAIO S11 pula berharga dari RMB8988 (kira-kira RM5,585). Maklumat lanjut mengenai komputer riba terbaru keluaran VAIO ini boleh ke laman rasmi VAIO Malaysia.


WhatsApp Hadapi Masalah Lagi?! Tidak Boleh Hantar Gambar & Audio?

KECOH! Aplikasi WhatsApp kini mengalami masalah untuk menghantar sejumlah fail media termasuk gambar, audio dan sebagainya. Perkara ini membuatkan ramai yang tidak senang duduk dan hasil percubaan kami juga mengalami masalah yang sama.

Pun begitu, ada sesetengah pengguna sudah boleh menghantar fail audio namun masih terdapat juga segelintir yang mengalami masalah. Sehingga kini masih belum diketahui, apakah masalah dan bilakah ia akan selesai sepenuhnya. Adakah anda mengalami masalah yang sama?


Rebut Hadiah Bernilai Sebanyak RM11,000 Bersempena OPPO Reno6 Z TikTok Challenge!

OPPO menyedari bahawa emosi adalah yang menjadikan kita manusia, dan itulah sebabnya mesej emosi manusia adalah kunci kepada OPPO Reno6 Z yang dilancarkan baru-baru ini. Untuk meneruskan kemeriahan dari pelancarannya, OPPO mendorong rakyat Malaysia untuk meraikan emosi mereka melalui Cabaran Reno6 Z TikTok.

Dengan hadiah bernilai keseluruhan RM11,000, rakyat Malaysia boleh memasuki cabaran menyeronokkan ini dari sekarang hingga 26 Ogos 2021 dan memenangi hadiah seperti OPPO Reno6 Z yang baru. Untuk masuk, ikuti langkah mudah berikut:

Bukan itu sahaja 100 peserta pertama dalam peraduan ini juga akan layak mendapat baucar RM120 segera untuk membeli OPPO Reno6 Z baru di OPPO Online Store. Untuk menebus baucar ini, jadilah salah satu daripada 100 peserta pertama yang menghantar semula penyertaan anda di laman web #EmotionsInPortraitChallenge.

Untuk menyertai cabaran ini, cari “#EmotionsInPortraitChallenge” di TikTok atau lawati https://vt.tiktok.com/ZSJtStMSD/. Untuk mengetahui lebih lanjut mengenai peraduan ini, lihat https://oppomy.com/event/Reno6Z5GEmotionsInPortraitChallenge/.


HTC U 11 Life Dengan Skrin 5.2” HD penuh, SD 630 – Adik Kepada HTC U 11

Selepas sebulan pelancaran HTC U 11, ada khabar angin mengatakan bahawa satu model di bawahnya akan diperkenalkan. Kod nama “HTC Ocean Life” telah digunakan oleh pembangun, kini tersebar pula nama sebenarnya ialah HTC U 11 Life.

Dilaporkan, telefon pintar ini hadir dengan paparan bersaiz 5.2 inci beresolusi 1920x1080p. Kualiti dan saiz skrin kini direndahkan berbanding abangnya HTC U 11 dengan 2560x1440p pada paparan 5.5 inci. Dijana menggunakan cip kuasa Snapdragon 630, storan yang disediakan pula adalah sebanyak 32GB yang juga menyokong sehingga 2TB menerusi kad microSD.

Kamera depan masih mengekalkan sensor 16MP, manakala dibelakang telah ditukarkan daripada 12MP kepada 16MP. Fungsi Edge Sense yang menjadi keutamaan pada model HTC tahun ini sama sekali tidak dilupakan.

Untuk menjadikan HTC U 11 Life ini kalis air dan debu (IP67) kewujudan bicu 3.5mm audio jack telahpun dinyahkan. Bagaimanapun, perkakasan seperti Bluetooth v5.0 sekaligus dapat membantu pengguna menggunakan peranti tanpa wayar tanpa sebarang masalah.

Buat masa ini, HTC U 11 Life akan diumumkan di AS melalui telco T-Mobile namun tiada spekulasi ia akan dibawa ke pasaran Malaysia.


Apple iPad Pro – Bingkai Lebih Nipis! Tawaran Harga Bermula RM3,499

Apple baru sahaja merasmikan tablet terbaru mereka iaitu iPad Pro, kali ini tablet ini tampil lebih segar kerana rekaan bingkai skrin yang lebih nipis berbanding sebelumnya. Ditawarakan dalam 2 varian iaitu 11 inci dan 12.9 inci, iPad Pro menggunakan cip pemproses Apple A12X Bionic 7nm yang pertama di dunia dalam arena tablet.

iPad Pro hadir dengan kamera utama beresolusi 12MP dengan sokongan aperture f/1.8 dan Quad-LED true tone flash, lensa ini juga menyokong rakaman video setinggi 4K. Manakala untuk kamera hadapan ia terletak di bahagian bingkai skrin, iPad Pro menekankan sistem kamera TrueDepth ini terdiri daripada pelbagai teknologi inovatif.

Selain 7MP kamera yang boleh digunakan untuk FaceTime, sokongan sistem keselamatan Face ID pada iPad Pro juga telah dipertingkatkan dengan pengimbasan yang lebih unik, tepat dan pantas, bahkan lampu inframerah juga memudahkan peranti mengenal wajah anda walaupun dalam kegelapan.

Kapasiti bateri iPad Pro 11 inci adalah 29.37W, sementara 12.9 inci menggunakan 36.71W bateri. Menurut Apple, ketahanan bateri tablet ini mampu mencecah sehingga 10 jam. Sokongan USB Type-C akhirnya muncul pada iPad Pro baharu, walaupun mengambil masa yang agak lama tetapi jelasnya kerja penyambungan akan menjadi lebih mudah.

Satu lagi keistimewaan pada perkenalan iPad Pro kali ini adalah sokongan Apple Pencil, ia selain memudahkan kerja melukis dan menulis, sistem magenetik pada pencil ini juga sangat menarik di mana anda boleh mengecas terus apabila pencil ini diletakkan pada iPad Pro.

Apple Pencil ini tidak disertakan sekali dalam pakej pembungkusan, anda boleh beli secara berasingan dengan tawaran harga RM549. Bagi peminat tegar, anda boleh membeli menerusi laman rasmi Apple dengan merujuk tawaran harga seperti di bawah:


iPhone 13 Bakal tiba Penghujung September Ini??

Menurut Hong Kong Economic Times, beberapa bahagian dan komponen yang digunakan oleh Apple untuk memasang telefon bimbit iPhone generasi baru (sementara disebut iPhone 13) telah tiba, yang bermaksud bahawa tarikh pelancaran iPhone 13 akan sedikit lebih awal daripada tarikh iPhone 12, yang akan tersedia pada akhir September atau awal Oktober.

Sumber dari pengeluar rantaian bekalan mendakwa bahawa komponen pasif untuk iPhone 13 telah tiba. Komponen pasif terutamanya merujuk kepada komponen rintangan, aruhan dan kapasitansi, yang dapat berfungsi apabila terdapat isyarat tanpa menambahkan daya ke litar. Terdapat pelbagai tanda bahawa rantaian bekalan dan proses pengeluaran Apple telah pulih dari wabak mahkota baru.


HONOR X10 Max Kini Rasmi – Hadir Dengan Sokongan 5G & Dijual Pada Harga Bermula Dari Kira-Kira RM1394!!!

HONOR kini telah melancarkan peranti terbaharunya yang dikenali sebagai HONOR X10 Max yang mana i dijual pada harga bermula RMB2,299 iaitu kira-kira RM1394.

Buat yang tidak mengetahui, peranti ini dihadirkan dengan skrin yang sangat besar iaitu 7.09″ LCD FHD+.

Pemproses juga sangat baik apabila ia dihadirkan dengan Dimensity 800 5G dan dipadankan dengan RAM sehingga 8GB dan storan sehingga 256GB.

Dari aspek kamera pula, ia dihadirkan dengan sistem 3 kamera iaitu 48MP + 8MP + 2MPbagi kamera belakang. Manakala bagi kamera hadapan pula ia tampil dengan 8MP.

Kapasiti bateri juga besar apabila ia disertakan dengan 5000mAh dan dipadankan dengan pengecasan pantas 22.5W.

Menariknya, peranti ini hadir dengan sokongan rangkaian 5G.


Redmi 9 Bakal Tampil Dengan Bateri Sebesar 5000mAh?

Ada satu maklumat menarik yang terdedah mengenai Redmi 9 yang buat korang terkejut apabila dikhabarkan peranti ini bakal tampil dengan bateri sebesar 5000mAh.

Perkara ini di sahkan oleh FCC namun tiada sebarang maklumat mengenai pengecas peranti ini.

Ia turut dikhabarkan dihadirkan dengan MIUI 11 dan tampil dengan skrin bersaiz 6.6″.